Document ID: 32003R1235

Κανονισμός (ΕΚ) αριθ. 1235/2003 της Επιτροπής
της 10ης Ιουλίου 2003
για την επιβολή προσωρινού δασμού αντιντάμπινγκ στις εισαγωγές πυριτίου καταγωγής Ρωσίας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1) (εφεξής "βασικός κανονισμός"), όπως τροποποιήθηκε τελευταία από τον κανονισμό (ΕΚ) αριθ. 1972/2002(2), και ιδίως το άρθρο 7,
Κατόπιν διαβουλεύσεων με τη συμβουλευτική επιτροπή,
Εκτιμώντας τα ακόλουθα:
Α. ΔΙΑΔΙΚΑΣΙΑ
(1) Στις 12 Οκτωβρίου 2002, η Επιτροπή ανήγγειλε με ανακοίνωση ("ανακοίνωση για την έναρξη διαδικασίας"), που δημοσιεύθηκε στην Επίσημη Εφημερίδα των Ευρωπαϊκών Κοινοτήτων(3), την έναρξη μιας διαδικασίας αντιντάμπινγκ όσον αφορά τις εισαγωγές στην Κοινότητα, πυριτίου καταγωγής Ρωσίας.
(2) Η διαδικασία αντιντάμπινγκ άρχισε μετά από καταγγελία που υποβλήθηκε στις 30 Αυγούστου 2002 από την "Euroalliages" (επιτροπή συνδέσμου της βιομηχανίας σιδηροκραμάτων), (εφεξής "ο ενάγων"), εξ ονόματος των παραγωγών που αντιπροσωπεύουν το 100 % της κοινοτικής παραγωγής πυριτίου. Η καταγγελία περιείχε αποδεικτικά στοιχεία ως προς την ύπαρξη πρακτικής ντάμπινγκ όσον αφορά το εν λόγω προϊόν και τη σημαντική ζημία που προέκυψε από την πρακτική αυτή, τα οποία θεωρήθηκαν επαρκή για να δικαιολογήσουν την έναρξη διαδικασίας.
(3) Η Επιτροπή ενημέρωσε επίσημα για την έναρξη της διαδικασίας τον καταγγέλλοντα, τους παραγωγούς-εξαγωγείς, τους εισαγωγείς/εμπορευόμενους, τους προμηθευτές και τους χρήστες, καθώς επίσης και τις ενώσεις τους που ήταν γνωστό ότι ενδιαφέρονταν και τους αντιπροσώπους της Ρωσίας. Τα ενδιαφερόμενα μέρη είχαν τη δυνατότητα να εκθέσουν γραπτώς τις απόψεις τους και να ζητήσουν ακρόαση εντός της προθεσμίας που προβλεπόταν στην ανακοίνωση σχετικά με την έναρξη της διαδικασίας.
(4) Ο καταγγέλλων, οι παραγωγοί-εξαγωγείς, οι εισαγωγείς, οι προμηθευτές και οι χρήστες κοινοποίησαν τις απόψεις τους γραπτώς. Όλα τα μέρη που υπέβαλαν σχετικό αίτημα εντός της προαναφερθείσας προθεσμίας και απέδειξαν ότι είχαν ειδικούς λόγους για να γίνουν δεκτά σε ακρόαση, έγιναν πράγματι δεκτά.
(5) Προκειμένου να επιτραπεί στους παραγωγούς-εξαγωγείς στη Ρωσία να υποβάλλουν αίτηση για την αναγνώριση καθεστώτος οικονομίας της αγοράς ("ΚΟΑ") ή ατομικής μεταχείρισης ("ΑΜ"), η Επιτροπή απέστειλε τα σχετικά έντυπα αιτήσεων στις τρεις ρωσικές επιχειρήσεις που απαριθμούνται στην καταγγελία. Οι τρεις ρωσικές επιχειρήσεις ζήτησαν να τους αναγνωριστεί καθεστώς οικονομίας της αγοράς, σύμφωνα με το άρθρο 2 παράγραφος 7 του βασικού κανονισμού, ή ατομικής μεταχείρισης, σε περίπτωση που προκύψει από την έρευνα ότι δεν ανταποκρίνονται στους όρους για την αναγνώριση καθεστώτος οικονομίας της αγοράς.
(6) Η Επιτροπή απέστειλε ερωτηματολόγια σε όλα τα μέρη που είναι γνωστό ότι ενδιαφέρονται και σε όλες τις λοιπές εταιρείες που αναγγέλθηκαν εντός της προθεσμίας που ορίζεται στην ανακοίνωση για την έναρξη διαδικασίας. Οι απαντήσεις παραλήφθηκαν από τους καταγγέλλοντες κοινοτικούς παραγωγούς, τους συνεργαζόμενους εξαγωγείς παραγωγούς, τρεις εισαγωγείς, τρεις προμηθευτές, πέντε χρήστες και μια ένωση των χρηστών.
(7) Η Επιτροπή αναζήτησε και επαλήθευσε όλες τις πληροφορίες που έκρινε απαραίτητες για τον προσωρινό προσδιορισμό της πρακτικής ντάμπινγκ, της ζημίας που προέκυψε και του συμφέροντος της Κοινότητας. Πραγματοποιήθηκαν επίσης επιτόπιες επαληθεύσεις στις εγκαταστάσεις των ακόλουθων εταιρειών:
α) Παραγωγοί-εξαγωγείς:
- εργοστάσιο αλουμινίου "OJSC Bratsk", στο Bratsk, περιφέρεια Irkutsk, Ρωσία (ανήκει στον όμιλο εκμετάλλευσης "RUSAL"),
- SUAL-Kremny-Ural LLC ("SKU"), Kamensk, περιφέρεια Ural, Ρωσία (ανήκει στον όμιλο εκμετάλλευσης "SUAL"),
- JSC ZAO Kremny, στο Irkutsk, περιφέρεια Irkutsk, Ρωσία (ανήκει στον όμιλο εκμετάλλευσης "SUAL")·
β) Εισαγωγέας:
- Pultwen Ltd, Maidenhead, Ηνωμένο Βασίλειο·
γ) Κοινοτικοί παραγωγοί:
- Invensil, όμιλος Pechiney, Παρίσι, Γαλλία,
- Ferroatlantica, Μαδρίτη, Ισπανία,
- Ρ W Silicium, Pocking, Γερμανία·
δ) Παραγωγοί ανάλογης χώρας:
- Fesil ASA, Τρόντχαιμ, Νορβηγία,
- Elkem ASA, Όσλο, Νορβηγία.
(8) Η έρευνα της πρακτικής ντάμπινγκ και της ζημίας κάλυψε την περίοδο από την 1η Οκτωβρίου 2001 έως τις 30 Σεπτεμβρίου 2002 ("περίοδος έρευνας" ή "ΠΕ"). Η εξέταση των τάσεων, στο πλαίσιο της ανάλυσης ζημιών, κάλυψε την περίοδο από την 1η Ιανουαρίου 1998 μέχρι το τέλος της ΠΕ ("περίοδος υπό εξέταση").
Β. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ
1. Υπό εξέταση προϊόν
(9) Το εν λόγω προϊόν είναι πυρίτιο καταγωγής Ρωσίας, που δύναται επί του παρόντος να υπαχθεί στον κωδικό ΣΟ 2804 69 00 (περιεκτικότητα σε πυρίτιο μικρότερη από 99,99 % κατά βάρος).
(10) Το πυρίτιο παράγεται σε ηλεκτρικές καμίνους καταβυθιζόμενων βολταϊκών τόξων με ανθρακοθερμική μείωση του χαλαζία (πυρίτιο) παρουσία διάφορων τύπων αναγωγέων άνθρακα. Πωλείται υπό μορφή κομματιών, σπόρων, κόκκων ή σκόνης σύμφωνα με τις διεθνώς αποδεκτές τεχνικές προδιαγραφές, όσον αφορά την καθαρότητά του. Το πυρίτιο χρησιμοποιείται κυρίως από δύο βιομηχανίες, τη χημική βιομηχανία παραγωγής μεθυλοχλωροσιλανίων ή τριχλωροσιλανίων και τετραχλωροπιρυτίου, καθώς και τη βιομηχανία αλουμινίου, για την παραγωγή κραμάτων αλουμινίου, σε εγκαταστάσεις πρωτογενούς και δευτερογενούς τήξεως, προοριζόμενων για την παραγωγή κραμάτων χύτευσης για διάφορες βιομηχανίες, και ειδικότερα για την αυτοκινητοβιομηχανία. Το πυρίτιο με μεγαλύτερο βαθμό καθαρότητας, που περιέχει κατά βάρος τουλάχιστον 99,99 % πυριτίου, το οποίο χρησιμοποιείται κυρίως στη βιομηχανία παραγωγής ηλεκτρονικών ημιαγωγών, υπάγεται σε διαφορετικό κωδικό ΣΟ και δεν καλύπτεται από την παρούσα διαδικασία.
2. Ομοειδές προϊόν
(11) Όλοι οι ρώσοι παραγωγοί-εξαγωγείς που συνεργάζονται στην έρευνα, υποστήριξαν ότι το παραγόμενο στη Ρωσία και εξαγόμενο στην κοινοτική αγορά πυρίτιο, δεν θα μπορούσε να θεωρηθεί συγκρίσιμο με αυτό που παράγεται στην Κοινότητα. Ειδικότερα, υποστήριξαν ότι το πυρίτιο που κατασκευάστηκε στη Ρωσία ήταν πολύ χαμηλότερης ποιότητας από αυτό που παρήχθη από τον κοινοτικό κλάδο παραγωγής και τούτο λόγω των διαφορών ως προς τη χημική σύνθεσή του.
(12) Η Επιτροπή κρίνει ότι, παρά την ύπαρξη ορισμένων διαφορών στη χημική σύνθεση και την καθαρότητα του παραχθέντος προϊόντος, το πυρίτιο που παράγεται στην Κοινότητα, στη Ρωσία και βέβαια και στην ανάλογη χώρα (Νορβηγία) είναι ουσιαστικά το ίδιο προϊόν, δεδομένου ότι οι διαφορές χημικής σύστασης αφορούν τα ιχνοστοιχεία και δεν μεταβάλλουν τη θεμελιώδη φύση του προϊόντος. Διαπιστώθηκε επίσης ότι το πυρίτιο είτε από την ΕΕ, από τη Ρωσία ή από τη Νορβηγία είχε τα ίδια φυσικά χαρακτηριστικά και ότι και στις τρεις περιπτώσεις πωλήθηκε σε διάφορες ομάδες χρηστών για διαφορετικές εφαρμογές. Οι ποιοτικές διαφορές ελήφθησαν υπόψη κατά τη σύγκριση των εξαγωγών από τους ρώσους παραγωγούς με το προϊόν που παρήχθη και που πωλήθηκε στην αγορά της ΕΕ. Eπομένως, το αίτημα απορρίπτεται προσωρινά.
(13) Επίσης, θεωρείται προσωρινά ότι πυρίτιο που παράγεται στη Ρωσία και πωλείται στην εγχώρια αγορά, καθώς επίσης και το εξαγόμενο στην Κοινότητα, το πυρίτιο που πωλείται στην εγχώρια αγορά της Νορβηγίας και εκείνο που παράγεται και πωλείται στην Κοινότητα από τον κοινοτικό κλάδο παραγωγής, έχει βασικά τα ίδια φυσικά, χημικά και τεχνικά χαρακτηριστικά και τις ίδιες χρήσεις. Συνεπώς, συνάγεται προσωρινά το συμπέρασμα ότι τα εν λόγω προϊόντα αποτελούν ένα ομοειδές προϊόν, κατά την έννοια του άρθρου 1 παράγραφος 4 του βασικού κανονισμού.
(14) Ένας ρώσος παραγωγός-εξαγωγέας ισχυρίστηκε ότι ο σχετικός με τον αριθμό ελέγχου του προϊόντος (ΑΕΠ) πίνακας, τον οποίο παρέσχε η Επιτροπή στο ερωτηματολόγιο αντιντάμπινγκ (AD), δεν περιέλαβε επαρκείς λεπτομέρειες για τη χημική σύνθεση των διαφορετικών τύπων πυριτίου και δεν ήταν επομένως δυνατό να γίνει κατάλληλη σύγκριση των διαφορετικών κλάσεων πυριτίου. Δεδομένου ότι το αίτημα αυτό τεκμηριώθηκε με συγκεκριμένη πρόταση, αρκετά μετά από τη λήξη της προθεσμίας για την αποστολή των σχετικών με το ερωτηματολόγιο απαντήσεων AD, η Επιτροπή δεν δύναται, στο στάδιο αυτό της διαδικασίας, να προβεί στην απαραίτητη ανάλυση για να αιτιολογήσει μια τροποποίηση στον πίνακα ΑΠΕ στο ερωτηματολόγιο. Εντούτοις, η Επιτροπή θα συνεχίσει να εξετάζει το ζήτημα αυτό σε περισσότερο βάθος, κατά το εναπομένον τμήμα της διαδικασίας.
Γ. ΝΤΑΜΠΙΝΓΚ
1. Κανoνική αξία
α) Καθεστώς οικονομίας αγοράς
(15) Δεδομένου ότι η τρέχουσα έρευνα άρχισε πριν από την ημερομηνία της έναρξης ισχύος της τροποποίησης στο βασικό κανονισμό, δηλαδή με τον κανονισμό (ΕΚ) αριθ. 1972/2002, το νέο καθεστώς που καθορίζεται με την εν λόγω τροποποίηση δεν ισχύει για την τρέχουσα έρευνα. Επομένως, σύμφωνα με το άρθρο 2 παράγραφος 7 στοιχείο β) του βασικού κανονισμού, η κανονική αξία καθορίστηκε σύμφωνα με τις παραγράφους 1 έως 6 του άρθρου 2 για εκείνους τους παραγωγούς-εξαγωγείς που ήταν σε θέση να αποδείξουν ότι πληρούσαν τα κριτήρια τα προβλεπόμενα στο άρθρο 2 παράγραφος 7 στοιχείο γ) του εν λόγω κανονισμού, δηλαδή ότι δέσποζαν οι συνθήκες οικονομίας της αγοράς για την παρασκευή και την πώληση του συγκεκριμένου ομοειδούς προϊόντος.
(16) Όλοι οι συνεργαζόμενοι ρώσοι παραγωγοί-εξαγωγείς υπέβαλαν αιτήματα για την αναγνώριση ΚΟΑ. Τα εν λόγω αιτήματα εξετάστηκαν με βάση τα πέντε κριτήρια που απαιτούνται δυνάμει του άρθρου 2 παράγραφος 7 στοιχείο γ) του βασικού κανονισμού. Η έρευνα κατέδειξε ότι και οι τρεις επιχειρήσεις πληρούσαν τα απαραίτητα κριτήρια.
(17) Στον κοινοτικό κλάδο παραγωγής δόθηκε η ευκαιρία να σχολιάσει και ειδικότερα υποβλήθηκε το ερώτημα εάν οι τιμές πρώτης ύλης ήταν τιμές αγοράς. Η επακόλουθη έρευνα κατέδειξε ότι οι τιμές των κύριων πρώτων υλών των τριών ρώσων παραγωγών-εξαγωγέων συμφωνούσαν με τις τιμές στη διεθνή αγορά, καθώς επίσης και με τις τιμές αγοράς του κοινοτικού κλάδου παραγωγής. Όσον αφορά τις τιμές ηλεκτρικής ενέργειας, επισημάνθηκε σαφώς ότι εάν, κατά τη διάρκεια της περαιτέρω έρευνας, προκύψει οποιαδήποτε στρέβλωση, θα διορθωθεί με κατάλληλη ρύθμιση.
(18) Εντούτοις, λαμβάνοντας υπόψη το γεγονός ότι οι συνεργαζόμενοι ρώσοι παραγωγοί-εξαγωγείς αντιπροσώπευαν το 100 % της ρωσικής παραγωγής πυριτίου και το σύνολο του αναγνωρισθέντος καθεστώτος οικονομίας της αγοράς, η χρήση των στοιχείων της ανάλογης χώρας δεν ήταν απαραίτητη.
β) Καθορισμός της κανονικής αξίας
(19) Όσον αφορά τον καθορισμό της κανονικής αξίας, η Επιτροπή προσδιόρισε, καταρχήν, για κάθε παραγωγό-εξαγωγέα, κατά πόσον οι συνολικές εγχώριες πωλήσεις του υπό εξέταση προϊόντος ήταν αντιπροσωπευτικές σε σύγκριση με τις συνολικές εξαγωγικές πωλήσεις του στην Κοινότητα. Σύμφωνα με το άρθρο 2 παράγραφος 2 του βασικού κανονισμού, οι εγχώριες πωλήσεις θεωρήθηκαν αντιπροσωπευτικές στις περιπτώσεις που, για καθέναν από τους παραγωγούς-εξαγωγείς, ο συνολικός όγκος των εγχώριων πωλήσεων αντιστοιχούσε τουλάχιστον στο 5 % του συνολικού όγκου των εξαγωγικών πωλήσεων στην Κοινότητα. Η σύγκριση κατέδειξε ότι οι εγχώριες πωλήσεις ήταν αντιπροσωπευτικές.
(20) Για κάθε τύπο προϊόντος που πωλήθηκε από τους παραγωγούς-εξαγωγείς στις εγχώριες αγορές τους και που αποδείχθηκε ότι ήταν άμεσα συγκρίσιμος με τον τύπο του συγκεκριμένου προϊόντος, που πωλήθηκε προς εξαγωγή στην Κοινότητα, καθορίστηκε κατά πόσον οι εγχώριες πωλήσεις ήταν επαρκώς αντιπροσωπευτικές για τους σκοπούς του άρθρου 2 παράγραφος 2 του βασικού κανονισμού. Οι εγχώριες πωλήσεις ενός συγκεκριμένου τύπου του εν λόγω προϊόντος θεωρήθηκαν επαρκώς αντιπροσωπευτικές όταν, κατά την περίοδο έρευνας, ο συνολικός όγκος των εγχώριων πωλήσεων του εν λόγω τύπου αντιπροσώπευε το 5 % ή περισσότερο του συνολικού όγκου πωλήσεων του συγκρίσιμου τύπου που εξήχθη στην Κοινότητα.
(21) Η Επιτροπή εξέτασε ακολούθως κατά πόσον οι εγχώριες πωλήσεις κάθε εταιρείας θα μπορούσαν να θεωρηθούν ότι πραγματοποιήθηκαν στο πλαίσιο συνήθων εμπορικών πράξεων σύμφωνα με το άρθρο 2 παράγραφος 4 του βασικού κανονισμού.
(22) Επίσης, εξετάστηκε κατά πόσον θα μπορούσε να θεωρηθεί ότι οι εγχώριες πωλήσεις κάθε τύπου του συγκεκριμένου προϊόντος πραγματοποιήθηκαν στο πλαίσιο των συνήθων εμπορικών πράξεων, με τον προσδιορισμό της αναλογίας των επικερδών πωλήσεων του εν λόγω τύπου σε ανεξάρτητους πελάτες. Στις περιπτώσεις που ο όγκος των πωλήσεων πυριτίου, που διατέθηκαν σε καθαρή τιμή πώλησης ίση ή μεγαλύτερη από το υπολογισθέν κόστος παραγωγής, αντιπροσώπευε τουλάχιστον το 80 % του συνολικού όγκου των πωλήσεων και εφόσον η μέση σταθμισμένη τιμή του τύπου αυτού ήταν ίση ή ανώτερη του κόστους παραγωγής, η κανονική αξία βασίστηκε στην πραγματική εγχώρια τιμή, η οποία υπολογίστηκε ως ο σταθμισμένος μέσος όρος των τιμών όλων των εγχώριων πωλήσεων που πραγματοποιήθηκαν κατά την περίοδο έρευνας, ανεξαρτήτως του αν οι εν λόγω πωλήσεις ήσαν επικερδείς ή όχι. Στις περιπτώσεις που ο όγκος των επικερδών πωλήσεων πυριτίου αντιπροσώπευε ποσοστό κατώτερο του 80 % του συνολικού όγκου των πωλήσεων ή όταν η μέση σταθμισμένη τιμή του εν λόγω τύπου ήταν χαμηλότερη από το κόστος παραγωγής, η κανονική αξία βασίστηκε στην πραγματική εγχώρια τιμή, η οποία υπολογίστηκε ως σταθμισμένος μέσος όρος μόνο των επικερδών πωλήσεων, εφόσον οι εν λόγω πωλήσεις αντιπροσώπευαν τουλάχιστον το 10 % του συνολικού όγκου των πωλήσεων.
(23) Στις περιπτώσεις που ο όγκος των επικερδών πωλήσεων ενός τύπου πυριτίου αντιπροσώπευε ποσοστό κατώτερο του 10 % του συνολικού όγκου των πωλήσεων, θεωρήθηκε ότι ο συγκεκριμένος αυτός τύπος του προϊόντος πωλήθηκε σε ανεπαρκείς ποσότητες και ότι, υπό τις συνθήκες αυτές, η εγχώρια τιμή δεν μπορεί να αποτελέσει κατάλληλη βάση για τον καθορισμό της κανονικής αξίας.
(24) Σε όλες τις περιπτώσεις που χρησιμοποιήθηκε η κατασκευασμένη κανονική αξία και σύμφωνα με το άρθρο 2 παράγραφος 3 του βασικού κανονισμού, η κανονική αξία κατασκευάστηκε με την προσθήκη στο κόστος κατασκευής των εξαγόμενων τύπων, το οποίο προσαρμόστηκε όπου κρίθηκε απαραίτητο, εύλογου ποσοστού για τα έξοδα πώλησης, τα γενικά και διοικητικά έξοδα ("ΠΓΔΕ") και εύλογου περιθωρίου κέρδους.
(25) Όσον αφορά το κόστος παραγωγής, και ειδικότερα τις ενεργειακές δαπάνες, διαπιστώθηκε ότι η τιμή που χρεώθηκε από τους ρώσους προμηθευτές ηλεκτρικής ενέργειας σε δύο παραγωγούς πυριτίου δεν θα μπορούσε να αντικατοπτρίζει εύλογα τις δαπάνες που συνδέονται με την παραγωγή ηλεκτρικής ενέργειας, όταν συγκρίνεται με τις τιμές των αντιπροσωπευτικών παραγωγών ηλεκτρικής ενέργειας στην Κοινότητα, την ανάλογη χώρα και τη Ρωσία, συμπεριλαμβανομένων εκείνων στη Ρωσία. Επομένως, εξήχθη το συμπέρασμα ότι το ενεργειακό κόστος δεν ήταν αξιόπιστο για τους εν λόγω δύο παραγωγούς. Κατά συνέπεια, αποφασίστηκε προσωρινά να χρησιμοποιηθεί η τιμή ηλεκτρικής ενέργειας, η οποία χρεώθηκε σε έναν άλλο παραγωγό στη Ρωσία.
(26) Όσον αφορά τα ΠΓΔΕ και τα κέρδη, σύμφωνα με το άρθρο 2 παράγραφος 6 του βασικού κανονισμού, τα ποσά για ΠΓΔΕ και τα κέρδη που χρησιμοποιήθηκαν ήταν εκείνα που αφορούν τον εν λόγω παραγωγό-εξαγωγέα.
2. Τιμή εξαγωγής
(27) Και οι τρεις συνεργαζόμενοι παραγωγοί-εξαγωγείς πώλησαν το μεγαλύτερο μέρος του συγκεκριμένου προϊόντος σε εισαγωγείς εγκατεστημένους στην Ευρωπαϊκή Ένωση (Ηνωμένο Βασίλειο), την Ελβετία και τις Βρετανικές Παρθένους Νήσους. Βάσει των διαθέσιμων πληροφοριών στο στάδιο αυτό της διαδικασίας, οι εν λόγω εισαγωγείς πρέπει να θεωρηθούν ανεξάρτητοι. Επομένως οι τιμές εξαγωγής για τους τρεις συνεργαζόμενους παραγωγούς-εξαγωγείς καθορίστηκαν προσωρινά βάσει των τιμών πωλήσεών τους στους συγκεκριμένους εισαγωγείς.
3. Σύγκριση
(28) Για να εξασφαλισθεί ορθή σύγκριση μεταξύ της κανονικής αξίας και της τιμής εξαγωγής σε επίπεδο εκ του εργοστασίου, πραγματοποιήθηκαν οι δέουσες προσαρμογές για να ληφθούν υπόψη οι διαφορές οι οποίες, κατά τους ισχυρισμούς και όπως αποδείχθηκε, επηρεάζουν τις τιμές και τη δυνατότητα σύγκρισης των τιμών, σύμφωνα με το άρθρο 2 παράγραφος 10 του βασικού κανονισμού. Έγιναν προσαρμογές όσον αφορά το στάδιο εμπορίας, εσωτερικού φορτίου, ωκεάνιου φορτίου, συσκευασίας, πιστωτικών δαπανών και άλλων επιβαρύνσεων, όπως είναι ο χειρισμός και η φόρτωση, καθώς και οι τελωνειακές διασαφήσεις. Δύο επιχειρήσεις ζήτησαν προσαρμογή για τις διαφορές ως προς τις ποσότητες. Η προσαρμογή αυτή δεν εγκρίθηκε, δεδομένου ότι οι εν λόγω διαφορές ως προς τις ποσότητες έχουν ληφθεί υπόψη με την έγκριση της προσαρμογής όσον αφορά το στάδιο εμπορίου για διαφορετικούς τύπους πελατών. Μια επιχείρηση ζήτησε προσαρμογή για τις διαφορές ως προς τα φυσικά χαρακτηριστικά. Μεταξύ των αποδεικτικών στοιχείων που παρασχέθηκαν στο πλαίσιο της υποβολής του αιτήματος, διαπιστώθηκε ότι περισσότερο από το 95 % των τύπων πωλήθηκαν στις δύο αγορές, την κοινοτική και την εγχώρια. Επομένως, πραγματοποιήθηκε σύγκριση μεταξύ των αριθμών ελέγχου του προϊόντος (ΑΕΠ) που έχουν παρόμοια χαρακτηριστικά. Συνεπώς, δεν θα μπορούσε να εγκριθεί μια προσαρμογή για διαφορές στα φυσικά χαρακτηριστικά, δεδομένου ότι οι εν λόγω διαφορές δεν τεκμηριώθηκαν επαρκώς για κάθε συναλλαγή.
4. Περιθώριo ντάμπινγκ
(29) Σύμφωνα με το άρθρο 2 παράγραφος 11 του βασικού κανονισμού, το περιθώριο πρακτικής ντάμπινγκ καθορίστηκε βάσει μιας σύγκρισης της σταθμισμένης μέσης κανονικής αξίας με τις σταθμισμένες μέσες τιμές εξαγωγής, όπως καθορίζεται ανωτέρω. Με τη σύγκριση αυτή απεδείχθη η ύπαρξη πρακτικής ντάμπινγκ. Το προσωρινό περιθώριο πρακτικής ντάμπινγκ εκφράστηκε ως ποσοστό της κοινοτικής τιμής cif στα σύνορα, χωρίς την καταβολή δασμών.
(30) Όσον αφορά την SKU LLC και την ZAO Kremny, καθώς ανήκουν και οι δύο στην ίδια ομάδα (SUAL), υπολογίστηκε μόνον ένα σταθμισμένο μέσο περιθώριο ντάμπινγκ, δεδομένου ότι αποτελεί συνήθη πρακτική της Επιτροπής να καθορίζει ένα περιθώριο ντάμπινγκ για τους σχετικούς παραγωγούς-εξαγωγείς, προκειμένου να αποκλειστεί η δυνατότητα πραγματοποίησης των μελλοντικών εξαγωγών στην Κοινότητα μέσω των επιχειρήσεων που έχουν το χαμηλότερο περιθώριο.
(31) Τα προσωρινά περιθώρια πρακτικής ντάμπινγκ είναι:
ΘΕΣΗ ΠΙΝΑΚΑ
(32) Δεδομένου ότι το επίπεδο συνεργασίας για τη Ρωσία ήταν 100 %, το υπόλοιπο προσωρινό περιθώριο ντάμπινγκ ορίστηκε στο ίδιο επίπεδο με εκείνο του υψηλότερου περιθωρίου μιας συνεργαζόμενης επιχείρησης, δηλαδή στο 33,4 %.
Δ. ΖΗΜΙΑ
1. Ορισμός του κοινοτικού κλάδου παραγωγής
(33) Οι τρεις καταγγέλλοντες κοινοτικοί παραγωγοί απάντησαν στα ερωτηματολόγια και συνεργάστηκαν πλήρως στην έρευνα. Κατά τη διάρκεια της ΠΕ αντιπροσώπευαν το 100 % της κοινοτικής παραγωγής. Διαπιστώθηκε ότι, κατά τη διάρκεια της ΠΕ, ένας από τους τρεις καταγγέλοντες κοινοτικούς παραγωγούς εισήγαγε το εν λόγω προϊόν από άλλες τρίτες χώρες, κυρίως από τη Νότια Αφρική. Ο κοινοτικός αυτός παραγωγός εισήγαγε το εν λόγω προϊόν κυρίως για να συμπληρώσει τα προϊόντα με τα οποία προμήθευε τους πελάτες του. Οι εισαγωγές αυτές μειώθηκαν κατά την υπό εξέταση περίοδο, ιδιαίτερα μεταξύ 1998 και 1999 όταν μειώθηκαν κατά το ήμισυ, μετά από τη δημιουργία νέων εγκαταστάσεων κοινοτικής παραγωγής από τον συγκεκριμένο παραγωγό και μια στρατηγική δέσμευση έναντι της αγοράς πυριτίου της ΕΕ. Κατά τη διάρκεια της ΠΕ οι εισαχθείσες ποσότητες αντιπροσώπευαν, κατ' όγκο, μόνο το 2,1 % των πωλήσεων του κοινοτικού κλάδου παραγωγής πυριτίου εντός της Κοινότητας (το 3,5 % των πωλήσεων του εν λόγω παραγωγού). Όσον αφορά την παραγωγή, τα ποσοστά είναι 1,9 και 3,2 %, αντίστοιχα. Λαμβάνοντας υπόψη το μικρό ποσοστό που αντιπροσωπεύουν οι εν λόγω εισαγωγές, συνάγεται το συμπέρασμα ότι δεν επηρεάζουν το καθεστώς του κοινοτικού παραγωγού για τον συγκεκριμένο παραγωγό.
(34) Με βάση τα στοιχεία αυτά, οι τρεις καταγγέλλοντες κοινοτικοί παραγωγοί θεωρείται ότι αποτελούν τον κοινοτικό κλάδο παραγωγής, κατά την έννοια του άρθρου 4 παράγραφος 1 και του άρθρου 5 παράγραφος 4 του βασικού κανονισμού.
2. Ζημία
2.1. Κοινοτική κατανάλωση
(35) Η κοινοτική κατανάλωση βασίστηκε στο συνδυασμένο όγκο των προμηθειών από τον κοινοτικό κλάδο παραγωγής στην Κοινότητα, των εισαγωγών από άλλες τρίτες χώρες (με βάση την Eurostat), καθώς επίσης και των διαπιστωμένων πωλήσεων στην Κοινότητα από τη συγκεκριμένη χώρα.
ΠIΝΑΚΑΣ 1 Κοινοτική κατανάλωση (βάσει του όγκου των πωλήσεων)
ΘΕΣΗ ΠΙΝΑΚΑ
Πηγή:
Ελεγμένες απαντήσεις ερωτηματολογίων και Eurostat.
(36) Η κοινοτική κατανάλωση πυριτίου έφθασε κατά το 2000 στη μέγιστη ποσότητα των 390000 τόνων περίπου και στη συνέχεια σημείωσε εκ νέου πτώση, το 2001 και κατά την ΠΕ, φθάνοντας τελικά στους 371540 τόνους. Συνολικά, κατά τη διάρκεια ολόκληρης της υπό εξέταση περιόδου, σημειώθηκε αύξηση κατά 28 %.
2.2. Υπό εξέταση εισαγωγές
α) Όγκος των υπό εξέταση εισαγωγών
(37) Μεταξύ του 1998 και της ΠΕ, ο όγκος των εισαγωγών από τη Ρωσία στην ΕΕ είχε την ακόλουθη εξέλιξη:
ΠIΝΑΚΑΣ 2 Όγκος των υπό εξέταση εισαγωγών
ΘΕΣΗ ΠΙΝΑΚΑ
Πηγή:
Ελεγμένες απαντήσεις ερωτηματολογίων.
(38) Μεταξύ του 1998 και του 1999 οι ρωσικές εισαγωγές πυριτίου μειώθηκαν κατά ποσοστό άνω του 40 % (ή κατά 4526 τόνους). Από το 1999 και μετά, σε όλο το υπόλοιπο της υπό εξέταση περιόδου, οι εισαγωγές αυξήθηκαν σε απόλυτες τιμές, σε ετήσια βάση. Οι εισαγωγές αυτές αυξήθηκαν ιδιαίτερα έντονα κατά το 2000 (κατά 7900 τόνους) και σημείωσαν νέα αύξηση, τόσο κατά το 2001 (κατά 2735 τόνους) όσο και κατά τη διάρκεια της ΠΕ (κατά 1099 τόνους), παρά τη φθίνουσα κοινοτική κατανάλωση το 2001 και κατά την ΠΕ. Κατά συνέπεια, οι εισαγωγές από τη Ρωσία αυξήθηκαν κατά ποσοστό άνω του 67 % συνολικά, κατά τη διάρκεια της υπό εξέταση περιόδου.
β) Μερίδιο αγοράς των εν λόγω εισαγωγών
(39) Το μερίδιο αγοράς που κατέχουν οι εισαγωγές από τη συγκεκριμένη χώρα εξελίχθηκε ως εξής:
ΠIΝΑΚΑΣ 3 Μερίδιο αγοράς των εισαγωγών από τη Ρωσία (με βάση τον όγκο των πωλήσεων)
ΘΕΣΗ ΠΙΝΑΚΑ
Πηγή:
Ελεγμένες απαντήσεις ερωτηματολογίων και Eurostat.
(40) Το μερίδιο αγοράς που κατέχουν οι εισαγωγές από τη Ρωσία ακολούθησε ανάλογη αυξητική τάση με εκείνη που παρατηρήθηκε όσον αφορά τον όγκο των εισαγωγών, αν και σε μικρότερη κλίμακα, λόγω της επιβραδυντικής επίδρασης την οποία είχε η αυξανόμενη κατανάλωση στην ΕΕ. Κατά τη διάρκεια της υπό εξέταση περιόδου, το μερίδιο αγοράς των εισαγωγών που αποτελούν αντικείμενο ντάμπινγκ, αυξήθηκε κατά 1,1 εκατοστιαία μονάδα ή σχεδόν κατά το ένα τρίτο.
(41) Μεταξύ του 1998 και του 1999, ο μειωμένος όγκος των εξαγωγών είχε ως αποτέλεσμα να απολέσουν οι ρώσοι παραγωγοί το ήμισυ σχεδόν του μεριδίου αγοράς που κατείχαν (από 3,7 στο 1,9 %). Η απώλεια αυτή ανακτήθηκε κατά μεγάλο μέρος το επόμενο έτος και το μερίδιο αγοράς αυξήθηκε περαιτέρω έκτοτε, φθάνοντας στο μέγιστο σημείο του 4,8 % κατά την ΠΕ.
γ) Μέσες τιμές των εισαγωγών που αποτελούν αντικείμενο ντάμπινγκ
(42) Κατωτέρω εμφαίνεται η εξέλιξη των τιμών του ρωσικού πυριτίου στα κοινοτικά σύνορα και του πυριτίου που πωλήθηκε στην αγορά της Κοινότητας.
ΠΙΝΑΚΑΣ 4 Μέση τιμή των εισαγωγών που αποτελούν αντικείμενο ντάμπινγκ
ΘΕΣΗ ΠΙΝΑΚΑ
Πηγή:
Eurostat.
(43) Κατά την υπό εξέταση περίοδο, η μέση τιμή των εισαγωγών που αποτελούν αντικείμενο ντάμπινγκ μειώθηκε κατά 11 %. Η μείωση των τιμών ήταν ιδιαίτερα εμφανής (- 19 %) μεταξύ του 2000, όταν η μέση τιμή έφθασε στο μέγιστο σημείο των 1131 ευρώ ανά τον τόνο, λόγω της αυξημένης ζήτησης στην ΕΕ, και της ΠΕ, κατά την οποία παρατηρήθηκε η χαμηλότερη τιμή των 929 ευρώ ανά τόνο.
δ) Υποτιμολόγηση και συμπίεση τιμών
(44) Για τον προσδιορισμό της χαμηλότερης τιμής, εξετάστηκαν τα στοιχεία τα σχετικά με την ΠΕ. Όπως αναφέρεται στην αιτιολογική σκέψη 9, υπάρχουν διάφοροι τύποι πυριτίου, που παράγονται και πωλούνται στην κοινοτική αγορά και από τον κοινοτικό κλάδο παραγωγής και από τους εξαγωγείς παραγωγούς στη Ρωσία. Η υποτιμολόγηση των τιμών διαπιστώθηκε βάσει άμεσης σύγκρισης των τιμών πώλησης, για κάθε τύπο πυριτίου, που επιβάλλει ο κοινοτικός κλάδος παραγωγής και των τιμών πώλησης που επιβάλλουν οι εν λόγω παραγωγοί-εξαγωγείς. Για κάθε τύπο, συγκρίθηκαν όλες οι τιμές, μετά από αφαίρεση των εκπτώσεων και των επιστροφών.
(45) Οι αξίες πώλησης για τους συγκεκριμένους παραγωγούς-εξαγωγείς, ήταν οι τιμές cif σε επίπεδο κοινοτικών συνόρων, στις οποίες προστέθηκαν οι τελωνειακοί δασμοί και οι δαπάνες εκφόρτωσης. Οι τιμές πώλησης του κοινοτικού κλάδου παραγωγής προσαρμόστηκαν, όπου αυτό ήταν απαραίτητο, σε επίπεδο τιμής εργοστασίου, δηλαδή χωρίς τα έξοδα μεταφοράς.
(46) Τα αποτελέσματα της σύγκρισης, σε επίπεδο μέσων σταθμισμένων όρων, κατέδειξαν ότι τα μέσα περιθώρια πώλησης σε χαμηλότερες τιμές, εκφρασμένα ως ποσοστό των μέσων τιμών πώλησης του κοινοτικού κλάδου παραγωγής, ήταν άνω του 11 % για τη Ρωσία.
(47) Το εν λόγω επίπεδο υποτιμολόγησης πρέπει επίσης να εξεταστεί λαμβάνοντας υπόψη το γεγονός ότι οι τιμές που μειώθηκαν σημαντικά κατά τη διάρκεια της υπό εξέταση περιόδου και, λαμβάνοντας υπόψη τις απώλειες που υπέστη ο κοινοτικός κλάδος παραγωγής, μπορούν να θεωρηθεί ότι συμπιέστηκαν.
2.3. Οικονομική κατάσταση του κοινοτικού κλάδου παραγωγής
α) Προκαταρκτική παρατήρηση
(48) Σύμφωνα με το άρθρο 3 παράγραφος 5 του βασικού κανονισμού, εξετάστηκαν όλοι οι σχετικοί οικονομικοί παράγοντες και δείκτες που έχουν επίπτωση στην κατάσταση του κλάδου στην αγορά της ΕΕ.
β) Παραγωγή, ικανότητα παραγωγής και χρησιμοποίηση ικανότητας
ΠΙΝΑΚΑΣ 5 Παραγωγή
ΘΕΣΗ ΠΙΝΑΚΑ
Πηγή:
Εξακριβωμένες απαντήσεις στα ερωτηματολόγια του κοινοτικού κλάδου παραγωγής.
(49) Κατά την υπό εξέταση περίοδο, η παραγωγή της κοινοτικής βιομηχανίας αυξήθηκε κατά 34 %, μεταξύ όμως του 2001 και της ΠΕ μειώθηκε κατά 3 %. Κατά τη διάρκεια της ΠΕ, η παραγωγή της κοινοτικής βιομηχανίας πυριτίου αντιπροσώπευε το 38,7 % της κοινοτικής κατανάλωσης.
ΠΙΝΑΚΑΣ 6 Παραγωγική ικανότητα
ΘΕΣΗ ΠΙΝΑΚΑ
Πηγή:
Εξακριβωμένες απαντήσεις στα ερωτηματολόγια του κοινοτικού κλάδου παραγωγής.
(50) Η παραγωγική ικανότητα αυξήθηκε κάθε έτος, εκτός από την ΠΕ, κατά την οποία παρατηρήθηκε μικρή πτώση. Εν γένει, η παραγωγική ικανότητα αυξήθηκε συνολικά κατά 30 %, κατά τη διάρκεια της υπό εξέταση περιόδου, ως αποτέλεσμα των σχετικών με τις επενδύσεις αποφάσεων, που ελήφθησαν το 1998.
ΠΙΝΑΚΑΣ 7 Χρησιμοποίηση της παραγωγικής ικανότητας
ΘΕΣΗ ΠΙΝΑΚΑ
Πηγή:
Εξακριβωμένες απαντήσεις στα ερωτηματολόγια του κοινοτικού κλάδου παραγωγής.
(51) Στον ανωτέρω πίνακα εμφαίνεται ότι, κατά τη διάρκεια της υπό εξέταση περιόδου, η χρησιμοποίηση της παραγωγικής ικανότητας αυξήθηκε κατά 3 ποσοστιαίες μονάδες.
γ) Όγκος και τιμές των πωλήσεων
ΠΙΝΑΚΑΣ 8 Όγκος των πωλήσεων
ΘΕΣΗ ΠΙΝΑΚΑ
Πηγή:
Εξακριβωμένες απαντήσεις στα ερωτηματολόγια του κοινοτικού κλάδου παραγωγής.
(52) Οι πωλήσεις του κοινοτικού κλάδου σε μη συνδεόμενους πελάτες στην Κοινότητα αυξήθηκαν κατά 57 % μεταξύ του 1998 και της ΠΕ. Το 2001 ο κοινοτικός κλάδος απώλεσε ορισμένες πωλήσεις, σε μια προσπάθεια διατήρησης των τιμών, ενόψει της μείωσης των τιμών πυριτίου από τη Ρωσία. Κατά την ΠΕ, η τάση αυτή αντιστράφηκε, δεδομένου ότι ο κοινοτικός κλάδος παραγωγής αναγκάστηκε να αντιδράσει στις πιέσεις των τιμών, προκειμένου να διατηρηθούν οι όγκοι πωλήσεων.
(53) Οι πωλήσεις στις συνδεδεμένες εταιρείες παρέμειναν σταθερές και αντιπροσώπευαν λιγότερο από το 6 % του συνόλου των πωλήσεων πυριτίου κατά τη διάρκεια της υπό εξέταση περιόδου.
ΠΙΝΑΚΑΣ 9 Τιμές πώλησης πυριτίου του κοινοτικού κλάδου παραγωγής
ΘΕΣΗ ΠΙΝΑΚΑ
Πηγή:
Εξακριβωμένες απαντήσεις στα ερωτηματολόγια του κοινοτικού κλάδου παραγωγής.
(54) Κατά την περίοδο από το 1998 έως την ΠΕ, οι μέσες τιμές πώλησης του πυριτίου που επιβάλλει ο κοινοτικός κλάδος παραγωγής, στην κοινοτική αγορά, σημείωσαν σημαντική πτώση, κατά 16 %. Η τάση από έτος σε έτος ήταν ανάλογη εκείνης που διαπιστώθηκε για τις τιμές εισαγωγής από τη Ρωσία, εκτός από το 2001, κατά το οποίο οι ρωσικές τιμές σημείωσαν πτώση, ενώ οι τιμές του κοινοτικού κλάδου παραγωγής αυξήθηκαν ελαφρώς. Οι μέσες τιμές μειώθηκαν αισθητά το 1999, φθάνοντας στο ελάχιστο όριο των 1184 ευρώ ανά τόνο και στη συνέχεια ανέκαμψαν φθάνοντας μέχρι το 2001 στα 1271 ευρώ ανά τόνο. Κατόπιν, κατά τη διάρκεια της ΠΕ, οι τιμές μειώθηκαν κατά 7 %, καταλήγοντας σε επίπεδο ισοδύναμο με εκείνο που διαπιστώθηκε κατά το 1999.
δ) Mερίδιο αγοράς
ΠΙΝΑΚΑΣ 10 Μερίδιο της αγοράς
ΘΕΣΗ ΠΙΝΑΚΑ
Πηγή:
Εξακριβωμένες απαντήσεις στα ερωτηματολόγια του κοινοτικού κλάδου παραγωγής.
(55) Το μερίδιο αγοράς που κατέχει ο κοινοτικός κλάδος παραγωγής αυξήθηκε από 29,8 % το 1998 σε 36,7 % κατά την ΠΕ, ακολουθώντας την αύξηση που σημείωσαν η παραγωγή του και οι πωλήσεις του. Σημαντική αύξηση σημειώθηκε μεταξύ του 1998 και του 1999 (+ 5,4 % της αγοράς), με τη δημιουργία νέων κοινοτικών εγκαταστάσεων κατασκευής. Μικρότερη άνοδος (+ 2,4 εκατοστιαίες μονάδες) πραγματοποιήθηκε μεταξύ του 2001 και της ΠΕ.
ε) Αποθέματα
ΠΙΝΑΚΑΣ 11 Αποθέματα
ΘΕΣΗ ΠΙΝΑΚΑ
Πηγή:
Εξακριβωμένες απαντήσεις στα ερωτηματολόγια του κοινοτικού κλάδου παραγωγής.
(56) Ο ανωτέρω πίνακας δείχνει ότι κατά τη διάρκεια της υπό εξέταση περιόδου τα αποθέματα μειώθηκαν κατά 29 %. Με εξαίρεση το έτος 2000, τα αποθέματα ήταν περίπου 33 χιλιάδες τόνοι, μέχρι την ΠΕ, κατά την οποία μειώθηκαν σε λίγο περισσότερο από 23 χιλιάδες τόνους.
(57) Τα αποθέματα, τα οποία αντιστοιχούσαν περίπου στο 38 % των πωλήσεων του κοινοτικού κλάδου παραγωγής στην ΕΕ, κατά το 1998, μειώθηκαν, κατά τη διάρκεια της ΠΕ, κάτω από το 17 % των πωλήσεων της ΕΕ. Μέρος αυτής της πτώσης εξηγείται από το γεγονός ότι τα αποθέματα συσσωρεύονται συνήθως στο τέλος κάθε ημερολογιακού έτους, επιτρέποντας τη μείωση της παραγωγής κατά τη χειμερινή περίοδο, κατά την οποία οι ενεργειακές δαπάνες φθάνουν στο υψηλότερο σημείο. Η ΠΕ περατώθηκε τον Σεπτέμβριο, πριν δηλαδή να γίνουν αισθητές πλήρως οι επιπτώσεις από την συσσώρευση αποθεμάτων.
στ) Αποδοτικότητα και ταμειακές ροές
(58) Κατά την υπό εξέταση περίοδο, η αποδοτικότητα εκφρασμένη ως ποσοστό της καθαρής αξίας των πωλήσεων, εξελίχθηκε ως εξής:
ΠΙΝΑΚΑΣ 12 Αποδοτικότητα
ΘΕΣΗ ΠΙΝΑΚΑ
Πηγή:
Εξακριβωμένες απαντήσεις στα ερωτηματολόγια του κοινοτικού κλάδου παραγωγής.
(59) Εκτός από το έτος 2000, η αποδοτικότητα παρουσίασε συνεχή επιδείνωση κατά τη διάρκεια ολόκληρης της περιόδου, εμφανίζοντας κατά το 1998 κέρδη 12,6 % και καταλήγοντας κατά την ΠΕ σε απώλειες 2,1 %. Το 2000 οι αυξημένες τιμές πώλησης, σε συνδυασμό με τις χαμηλότερες δαπάνες παραγωγής, λόγω των αυξημένων επενδύσεων, είχαν ως αποτέλεσμα τη βελτίωση της απόδοσης των πωλήσεων. Το 2001 τα κέρδη μειώθηκαν λόγω της αύξησης του κόστους παραγωγής, ιδιαίτερα των τιμών ενέργειας και καταναλωτικών αγαθών, που δεν προκάλεσε ανάλογη αύξηση των τιμών των πωλήσεων οι οποίες σημείωσαν μικρή μόνο άνοδο. Στην πραγματικότητα, οι μέσες δαπάνες αυξήθηκαν κατά το έτος αυτό κατά 80 ευρώ ανά τόνο, ενώ μόνο 40 ευρώ ανά τόνο μπόρεσαν να χρεωθούν στους πελάτες. Κατά τη διάρκεια της ΠΕ οι τιμές μειώθηκαν, προκαλώντας απώλειες στον κοινοτικό κλάδο παραγωγής, παρά την ελαφρά μείωση του μέσου κόστους παραγωγής.
ΠΙΝΑΚΑΣ 13 Ταμειακή ροή
ΘΕΣΗ ΠΙΝΑΚΑ
Πηγή:
Εξακριβωμένες απαντήσεις στα ερωτηματολόγια του κοινοτικού κλάδου παραγωγής.
(60) Κατά τη διάρκεια της υπό εξέταση περιόδου, οι ταμειακές ροές μειώθηκαν κατά 64 % και ακολούθησαν τάση ανάλογη με εκείνη της αποδοτικότητας.
ζ) Επενδύσεις, απόδοση των επενδύσεων και δυνατότητα άντλησης κεφαλαίων
ΠΙΝΑΚΑΣ 14 Επενδύσεις
ΘΕΣΗ ΠΙΝΑΚΑ
Πηγή:
Εξακριβωμένες απαντήσεις στα ερωτηματολόγια του κοινοτικού κλάδου παραγωγής.
(61) Οι σημαντικές επενδύσεις κατά την περίοδο από το 1998 έως το 2000 αποσκοπούσαν πρώτιστα στην αύξηση της παραγωγικής ικανότητας, λαμβανομένων υπόψη των ευνοϊκών συνθηκών που επικρατούσαν κατά το 1998, καθώς και της θετικής ανάπτυξης όσον αφορά το κοινοτικό πυρίτιο, την οποία ο κοινοτικός κλάδος παραγωγής προσδοκούσε κατά την περίοδο εκείνη. Πράγματι, οι εν λόγω αναμενόμενες βελτιώσεις μπορούν να διαφανούν δεδομένης της τάσης της κοινοτικής κατανάλωσης, η οποία αυξήθηκε κατά 34 % την περίοδο αυτή (1998-2000).
(62) Η έρευνα απέδειξε ότι η απόδοση των επενδύσεων, συμπεριλαμβανομένης της αθροιστικής απόσβεσης, κατά τη διάρκεια της υπό εξέταση περιόδου, επιδεινώθηκε παράλληλα με την εξέλιξη της αποδοτικότητας.
ΠΙΝΑΚΑΣ 15 Απόδοση των επενδύσεων και ικανότητα άντλησης κεφαλαίων
ΘΕΣΗ ΠΙΝΑΚΑ
Πηγή:
Εξακριβωμένες απαντήσεις στα ερωτηματολόγια του κοινοτικού κλάδου παραγωγής.
(63) Όλες οι επιχειρήσεις που συνθέτουν τον κοινοτικό κλάδο παραγωγής αποτελούν τμήμα μεγαλύτερων ομίλων. Ως εκ τούτου, η ικανότητα άντλησης κεφαλαίων την οποία διαθέτουν, καθορίζεται από την οικονομική κατάσταση των εν λόγω ομάδων συνολικά. Οι μεγαλύτεροι αυτοί όμιλοι δεν ανέφεραν προβλήματα άντλησης κεφαλαίων κατά τη διάρκεια της υπό εξέταση περιόδου. Εντούτοις, αναφέρθηκαν προβλήματα χρηματοδότησης για νέα προγράμματα στον τομέα του πυριτίου. Τούτο τεκμηριώνεται με ελεγμένα στοιχεία, όπως αναφέρεται στην αιτιολογική σκέψη 61, όπου οι επενδύσεις κατά την ΠΕ αντιστοιχούσαν μόλις στο 22 % του επιπέδου τους το 1998.
η) Απασχόληση, παραγωγικότητα και μισθοί
ΠΙΝΑΚΑΣ 16 Απασχόληση
ΘΕΣΗ ΠΙΝΑΚΑ
Πηγή:
Εξακριβωμένες απαντήσεις στα ερωτηματολόγια του κοινοτικού κλάδου παραγωγής.
(64) Ο ανωτέρω πίνακας δείχνει ότι απασχόληση αυξήθηκε κατά τη διάρκεια της υπό εξέταση περιόδου κατά 16 %, λόγω των αυξημένων ικανοτήτων παραγωγής, αλλά δεν αυξήθηκε περαιτέρω κατά τη διάρκεια της ΠΕ.
(65) Δεδομένου ότι η ποσοστιαία αύξηση της παραγωγής ήταν μεγαλύτερη από την ποσοστιαία αύξηση της απασχόλησης, η παραγωγικότητα αυξήθηκε κατά τη διάρκεια της ίδιας περιόδου κατά 15 %, όπως εμφαίνεται στον πίνακα κατωτέρω:
ΠΙΝΑΚΑΣ 17 Παραγωγικότητα
ΘΕΣΗ ΠΙΝΑΚΑ
Πηγή:
Εξακριβωμένες απαντήσεις στα ερωτηματολόγια του κοινοτικού κλάδου παραγωγής.
(66) Κατά τη διάρκεια της υπό εξέταση περιόδου, οι μέσες αμοιβές των απασχολούμενων του κοινοτικού κλάδου παραγωγής αυξήθηκαν κατά ποσοστό μικρότερο του 1 % το χρόνο, δηλαδή κατά ποσοστό μικρότερο του πληθωρισμού.
ΠΙΝΑΚΑΣ 18 Αμοιβές
ΘΕΣΗ ΠΙΝΑΚΑ
2.4. Μέγεθος των περιθωρίων ντάμπινγκ
(67) Ο αντίκτυπος στον κοινοτικό κλάδο του μεγέθους του πραγματικού περιθωρίου ντάμπινγκ δεν μπορεί να θεωρηθεί αμελητέος, δεδομένου του όγκου και των τιμών των εν λόγω εισαγωγών. Πράγματι, η έρευνα κατέδειξε ότι, συνολικά, οι εισαγωγές καταγωγής Ρωσίας πωλήθηκαν στην κοινοτική αγορά σε ιδιαίτερα χαμηλές τιμές ντάμπινγκ, κατά τη διάρκεια της ΕΠ. Η πίεση των τιμών στις κοινοτικές τιμές θα ήταν προφανώς χαμηλότερη ή και ανύπαρκτη χωρίς το ντάμπιγκ.
2.5. Ανάπτυξη
(68) Μεταξύ του 1998 και της ΠΕ, η ανάπτυξη της κοινοτικής αγοράς ήταν σε μεγάλο βαθμό θετική. Ο κοινοτικός κλάδος παραγωγής αύξησε και τον όγκο πωλήσεων και το μερίδιο αγοράς μεταξύ του 1998 και της ΠΕ. Εντούτοις, όπως διευκρινίζεται ανωτέρω, η αύξηση αυτή ήταν κυρίως το αποτέλεσμα μιας στρατηγικής απόφασης για να αναζητηθεί περισσότερο πυρίτιο από την Κοινότητα παρά μέσω τρίτης χώρας. Παράλληλα, οι εισαγωγές από τη Ρωσία αυξήθηκαν σημαντικά κατά 8200 τόνους περίπου, ενώ το μερίδιο αγοράς των εισαγωγών σε χαμηλές τιμές ντάμπινγκ, αυξήθηκε κατά 1,1 ποσοστιαία μονάδα. Μεταξύ του 1999 και της ΠΕ, η Ρωσία αύξησε τις εισαγωγές της κατά 11700 τόνους και το μερίδιο αγοράς το οποίο κατέχει αυξήθηκε κατά 2,9 εκατοστιαίες μονάδες. Μεταξύ του 2000 και της ΠΕ, στο πλαίσιο μιας φθίνουσας αγοράς, ενώ οι ρωσικές εισαγωγές και το μερίδιο αγοράς συνέχισαν να αυξάνονται, οι τιμές των εισαγωγών μειώθηκαν κατά 18 %.
2.6. Ανάκαμψη από τις επιπτώσεις των προηγούμενων πρακτικών ντάμπινγκ
(69) Δεν υπάρχουν αποδεικτικά στοιχεία για την άσκηση οποιασδήποτε δραστηριότητας με πρακτικές ντάμπινγκ στην κοινοτική αγορά, κατά την περίοδο πριν από την υπό εξέταση περίοδο. Επομένως, η αποκατάσταση της αγοράς ύστερα από προηγούμενα ντάμπινγκ δεν θεωρείται ως παράγοντας σχετικός με τη ζημία που υπέστη ο κοινοτικός κλάδος παραγωγής.
2.7. Συμπεράσματα σχετικά με τη ζημία
(70) Παρατηρήθηκαν βελτιώσεις όσον αφορά τον όγκο παραγωγής (+ 34 %), την ικανότητα (+ 30 %), τη χρησιμοποίηση της ικανότητας (+ 3 εκατοστιαίες μονάδες), τον όγκο των κοινοτικών πωλήσεων (+ 57 %), το μερίδιο αγοράς (+ 6,9 εκατοστιαίες μονάδες), τα αποθέματα (- 29 %), την απασχόληση (+ 16 %) και την παραγωγικότητα (+ 15 %). Αντιθέτως, οι τιμές πωλήσεων έπεσαν (- 16 %), η αποδοτικότητα κατέρρευσε (- 14,7 εκατοστιαίες μονάδες), οι ταμειακές ροές μειώθηκαν (- 64 %), οι επενδύσεις εξαντλήθηκαν (- 78 %), η απόδοση των επενδύσεων έγινε αρνητική (- 44,8 εκατοστιαίες μονάδες) και οι μέσες αμοιβές αυξήθηκαν λιγότερο από το ποσοστό του πληθωρισμού (&lt; 1 % το χρόνο).
(71) Εντούτοις, με μια περισσότερο προσεκτική εξέταση μπορεί να προκύψει ότι οι κύριες θετικές εξελίξεις για τον κοινοτικό κλάδο παραγωγής εμφανίστηκαν μεταξύ του 1998 και του 2000. Από το 2000 και μετά, διαπιστώθηκαν πραγματικές βελτιώσεις μόνο για τα αποθέματα (- 14 %). Όλοι οι λοιποί δείκτες είτε αυξήθηκαν ελαφρώς μόνο, είτε παρέμειναν στάσιμοι, ή μειώθηκαν πράγματι κατά τη διάρκεια της εν λόγω περιόδου. Η Επιτροπή θεωρεί ότι κατά τη διάρκεια της περιόδου αυτής η υλική ζημία που υπέστη ο κοινοτικός κλάδος παραγωγής είναι κατά κανόνα προφανής.
(72) Οι βελτιώσεις που διαπιστώθηκαν μεταξύ του 1998 και του 2000 δύνανται να αποδοθούν άμεσα στις αποφάσεις τις οποίες έλαβε ο κοινοτικός κλάδος παραγωγής κατά το 1998, να επενδύσει σε νέες εγκαταστάσεις κοινοτικής παραγωγής (μεταξύ του 1998 και του 2000 η παραγωγική ικανότητα της ΕΕ αυξήθηκε κατά 26 %, από 125000 τόνους σε 158000 τόνους). Κατά την εν λόγω περίοδο, η ισχύς των μέτρων αντιντάμπινγκ είχε πρόσφατα παραταθεί για περαιτέρω πέντε έτη, όσο αφορά τις εισαγωγές πυριτίου από τη Λαϊκή Δημοκρατία της Κίνας, μετά από επανεξέταση ενόψει της λήξης ισχύος(4). Ο κοινοτικός κλάδος παραγωγής αποκόμιζε επίσης ικανοποιητικά κέρδη από τις πωλήσεις πυριτίου που πραγματοποιούσε στην ΕΕ (βλέπε αιτιολογική σκέψη 58).
(73) Λαμβάνοντας υπόψη τα προαναφερθέντα, ειδικότερα τη μείωση της αποδοτικότητας και των τιμών των πωλήσεων του κοινοτικού κλάδου παραγωγής κατά τη διάρκεια ολόκληρης της υπό εξέταση περιόδου, καθώς και την τάση όσον αφορά άλλους δείκτες ζημιών από το 2000 έως την ΠΕ, εξήχθη προσωρινά το συμπέρασμα ότι ο κοινοτικός κλάδος παραγωγής υπέστη υλική ζημία, κατά την έννοια του άρθρου 3 του βασικού κανονισμού.
Ε. ΑΙΤΙΩΔΗΣ ΣΥΝΑΦΕΙΑ
1. Εισαγωγή
(74) Για τη συναγωγή του προσωρινού της συμπεράσματος ως προς την ύπαρξη αιτιώδους συνάφειας μεταξύ των εισαγωγών που αποτελούν αντικείμενο ντάμπινγκ και της ζημίας που υπέστη ο κοινοτικός κλάδος παραγωγής, η Επιτροπή εξέτασε πρώτα τις συνέπειες των εισαγωγών με ντάμπινγκ από την οικεία χώρα στην κατάσταση του κλάδου αυτού.
(75) Αφετέρου, άλλοι γνωστοί παράγοντες εκτός από τις εισαγωγές με πρακτικές ντάμπινγκ - όπως είναι το αυξημένο κόστος παραγωγής του κοινοτικού κλάδου παραγωγής, ο ισχυρισμός για έλλειψη ανταγωνισμού μεταξύ του πυριτίου καταγωγής ΕΕ και του προερχομένου από τη Ρωσία, το γεγονός ότι υποστηρίχτηκε ότι ο ίδιος ο κοινοτικός κλάδος παραγωγής εισήγαγε πυρίτιο από τη Ρωσία, η αυξημένη εξαγωγική δραστηριότητα του κοινοτικού κλάδου παραγωγής, η μείωση της κοινοτικής κατανάλωσης πυριτίου από 2001 και μετά, τα υποτιθέμενα μέτρα παράκαμψης του κινεζικού αντιντάμπινγκ είτε μέσω της Ρωσίας είτε άλλων τρίτων χωρών, και οι εισαγωγές στην Κοινότητα από άλλες τρίτες χώρες - που θα μπορούσαν παράλληλα να ζημιώσουν τον κοινοτικό κλάδο παραγωγής, εξετάστηκαν επίσης, προκειμένου να διασφαλιστεί ότι δεν αποδόθηκαν στις εισαγωγές που αποτελούν αντικείμενο ντάμπινγκ, οι πιθανές ζημίες τις οποίες προκαλούν άλλοι παράγοντες.
2. Επιπτώσεις των εισαγωγών που αποτελούν αντικείμενο ντάμπινγκ από την εν λόγω χώρα
(76) Κατά τη διάρκεια της υπό εξέταση περιόδου, ο όγκος των εισαγωγών ρωσικού πυριτίου, που αποτελούν αντικείμενο ντάμπινγκ, στην Κοινότητα αυξήθηκε κατά 67 % και το μερίδιο που κατέχουν στην αγορά αυξήθηκε κατά 1,1 εκατοστιαία μονάδα. Μεταξύ του 2000 και της ΠΕ, όταν η ζημία που υπέστη ο κοινοτικός κλάδος παραγωγής ήταν ιδιαίτερα έντονη, οι εισαγωγές αυξήθηκαν κατά 27 %. Παράλληλα, οι ρωσικές εισαγωγές αύξησαν κάθε έτος το μερίδιο που κατείχαν στην αγορά, κατά 1,7 εκατοστιαίες μονάδες το 2000, κατά 0,9 εκατοστιαίες μονάδες το 2001 και κατά 2,4 εκατοστιαίες μονάδες κατά την ΠΕ (βλέπε αιτιολογική σκέψη 39). Τα συγκρίσιμα στοιχεία για τον κοινοτικό κλάδο παραγωγής είναι - 0,9 εκατοστιαία μονάδα το 2000, 0,0 εκατοστιαίες μονάδες το 2001, και 0,3 εκατοστιαία μονάδα κατά την IP (βλέπε αιτιολογική σκέψη 55). Επομένως, μεταξύ του 2000 και της ΠΕ, οι ρωσικές εισαγωγές αύξησαν το μερίδιο που κατείχαν στην αγορά κατά 1,2 εκατοστιαία μονάδα, ενώ ο κοινοτικός κλάδος παραγωγής κέρδισε 2,4 εκατοστιαίες μονάδες.
(77) Οι ρωσικές τιμές μειώθηκαν συνολικά κατά 11 % μεταξύ του 1998 και της ΠΕ. Εντούτοις, μεταξύ του 1998 και του 2000, οι τιμές των ρωσικών εισαγωγών αυξήθηκαν στην πραγματικότητα κατά 8 %, λόγω της αυξανόμενης κοινοτικής ζήτησης πυριτίου. Ομοίως, μπορεί να θεωρηθεί ότι τα πραγματικά προβλήματα προέκυψαν μεταξύ του 2000 και της ΠΕ, όταν οι ρωσικές τιμές σημείωσαν έντονη πτώση κατά 18 %, για να καταλήξουν στο χαμηλότερο επίπεδό τους κατά τη διάρκεια ολόκληρης της υπό εξέταση περιόδου. Αυτή η εξέλιξη των τιμών πρέπει να εξεταστεί λαμβάνοντας υπόψη τη φύση του υπό έρευνα προϊόντος. Το πυρίτιο είναι ένα βασικό προϊόν του οποίου η τιμολόγηση χαρακτηρίζεται από διαφάνεια και οι χρήστες γνωρίζουν καλά τις εξελίξεις της αγοράς, ενώ ακόμη και μικρές ποσότητες του προϊόντος σε χαμηλές τιμές μπορούν να ασκήσουν σημαντική επίδραση σε ολόκληρη την αγορά. Παράλληλα με τις ρωσικές τιμές, οι τιμές του κοινοτικού κλάδου παραγωγής, κατά τη διάρκεια της ίδιας περιόδου, μειώθηκαν κατά 16 %, παρά το γεγονός ότι ήταν κατά μέσον όρο 27 % ακριβότερες από τις ρωσικές τιμές. Η συμπίεση των τιμών αποδεικνύεται περαιτέρω από τη μείωση των τιμών που επέβαλαν οι ρώσοι εξαγωγείς-παραγωγοί και από τις τιμές του κοινοτικού κλάδου, που συμπιέστηκαν σε μεγάλο βαθμό κατά τη διάρκεια της ΠΕ.
(78) Οι ανωτέρω εξελίξεις συνέπεσαν με την τάση για σημαντική μείωση των κύριων οικονομικών δεικτών που αφορούν τον κοινοτικό κλάδο παραγωγής, ιδιαίτερα τις τιμές πωλήσεων που μειώθηκαν κατά 4 % και την αποδοτικότητα που μειώθηκε σημαντικά, από 5 % κέρδος σε απώλεια 2,1 %.
(79) Τέλος, πρέπει να σημειωθεί ότι οι παραγωγοί-εξαγωγείς ισχυρίστηκαν ότι το πυρίτιο που παρήχθη στη Ρωσία και εξήχθη στην ΕΕ, πωλήθηκε σε διαφορετικούς πελάτες και σε διαφορετικές αγορές από εκείνες στις οποίες παράγεται και πωλείται από τον κοινοτικό κλάδο παραγωγής. Υποστηρίχτηκε ότι το ρωσικό πυρίτιο πωλήθηκε κυρίως σε παραγωγούς αλουμινίου, ενώ για τον κοινοτικό κλάδο παραγωγής ιδιαίτερη σημασία έχουν οι χημικοί χρήστες. Ένας παραγωγός-εξαγωγέας υποστήριξε ακόμη ότι το ρωσικό πυρίτιο πωλήθηκε αποκλειστικά σε δευτερεύοντες παραγωγούς αλουμινίου.
(80) Η αξίωση αυτή δεν τεκμηριώνεται από τα γεγονότα. Διαπιστώθηκε ότι το ρωσικό πυρίτιο πωλήθηκε σε όλες τις ομάδες χρηστών, δηλαδή σε χημικούς χρήστες, καθώς επίσης και στους κύριους και δευτερεύοντες παραγωγούς αλουμινίου, και ότι ο κοινοτικός κλάδος παραγωγής αντιμετωπίζει τον ανταγωνισμό σε όλους τους τομείς της αγοράς.
(81) Επομένως συνάγεται προσωρινά το συμπέρασμα ότι υπάρχει ανταγωνισμός μεταξύ του πυριτίου που παράγεται και που εξάγεται από τους ρωσικούς παραγωγούς και του πυριτίου που παράγεται από τον κοινοτικό κλάδο παραγωγής· ότι οι εν λόγω ρωσικές εισαγωγές πραγματοποιήθηκαν σε τιμές ντάμπινγκ και ότι προκάλεσαν ζημία στον κοινοτικό κλάδο παραγωγής. Κατά συνέπεια, συνάγεται προσωρινά το συμπέρασμα ότι το επιχείρημα αυτό είναι αβάσιμο.
3. Επιπτώσεις άλλων παραγόντων
3.1. Αυξημένο κόστος παραγωγής του κοινοτικού κλάδου παραγωγής
(82) Η έρευνα κατέδειξε ότι το μέσο κόστος παραγωγής για το πυρίτιο που παρήχθη από τον κοινοτικό κλάδο παραγωγής, παρουσίασε την ακόλουθη εξέλιξη:
ΠΙΝΑΚΑΣ 19 Μέσο κόστος παραγωγής
ΘΕΣΗ ΠΙΝΑΚΑ
Πηγή:
Εξακριβωμένες απαντήσεις στα ερωτηματολόγια του κοινοτικού κλάδου παραγωγής.
(83) Κατά τη διάρκεια της υπό εξέταση περιόδου, το μέσο κόστος παραγωγής για τον κοινοτικό κλάδο παραγωγής μειώθηκε ουσιαστικά κατά 2 % σε πραγματικούς όρους. Το μέσο κόστος μειώθηκε από το επίπεδο των 1250 ευρώ ανά τόνο το 1998, στα επίπεδα των 1160 ευρώ και των 1170 ευρώ κατά το 1999 και το 2000, αντιστοίχως, λόγω των οικονομιών κλίμακας που προέκυψαν από την αυξημένη ικανότητα παραγωγής. Οι εν λόγω τιμές αυξήθηκαν εκ νέου στα επίπεδα των 1200 ευρώ και των 1210 ευρώ ανά τόνο, κατά το 2001 και την ΠΕ, λόγω των αυξανόμενων δαπανών παραγωγής, ιδιαίτερα για ενέργεια καθώς επίσης και για αναλώσιμα. Εντούτοις, εάν οι τιμές πωλήσεων είχαν παραμείνει στο επίπεδο του έτους 2000 (στα 1231 ευρώ ανά τόνο), ο κοινοτικός κλάδος παραγωγής θα είχε επωφεληθεί από ένα περιθώριο κέρδους 1,7 %. Στην πραγματικότητα το περιθώριο αυτό θα μπορούσε να αναμένεται να είναι ακόμα υψηλότερο σε μια κανονική αγορά, εφόσον οι τιμές πωλήσεων μπορούσαν να ανταποκριθούν στις διπλές πιέσεις των αυξανόμενων δαπανών παραγωγής και του φυσιολογικού πληθωρισμού.
(84) Επομένως, προσωρινά θεωρείται ότι η ανάπτυξη του μέσου κόστους παραγωγής δεν συνέβαλε με οποιοδήποτε σημαντικό τρόπο στην υλική ζημία που υπέστη ο κοινοτικός κλάδος παραγωγής.
3.2. Εισαγωγές ρωσικού πυριτίου από τον κοινοτικό κλάδο παραγωγής
(85) Αντίθετα με τα αιτήματα που προβλήθηκαν, δεν προέκυψαν αποδεικτικά στοιχεία ότι ο κοινοτικός κλάδος παραγωγής αγόρασε και εισήγαγε πυρίτιο ρωσικής καταγωγής. Υπήρξαν παραδείγματα επιχειρήσεων που σχετίζονται με τον κοινοτικό κλάδο παραγωγής, οι οποίες αγόρασαν ρωσικό προϊόν για ίδια κατανάλωση. Εντούτοις, οι εν λόγω αγορές δεν ήταν από καμιά άποψη υπό τον έλεγχο ή την επιρροή του κοινοτικού κλάδου παραγωγής.
(86) Επομένως, θεωρείται προσωρινά ότι η υλική ζημία που υπέστη ο κοινοτικός κλάδος παραγωγής δεν αυτοεπεβλήθη.
3.3. Εξαγωγική δραστηριότητα του κοινοτικού κλάδου παραγωγής
(87) Η έρευνα κατέδειξε ότι η εξαγωγική δραστηριότητα του κοινοτικού κλάδου παραγωγής αναπτύχθηκε ως εξής:
ΠΙΝΑΚΑΣ 20 Εξαγωγές του κοινοτικού κλάδου παραγωγής
ΘΕΣΗ ΠΙΝΑΚΑ
Πηγή:
Εξακριβωμένες απαντήσεις στα ερωτηματολόγια του κοινοτικού κλάδου παραγωγής.
(88) Είναι σκόπιμο να εξεταστεί η απόδοση των εξαγωγών του κοινοτικού κλάδου παραγωγής, δεδομένου ότι ορισμένοι δείκτες ζημιών μπορούν να επηρεαστούν από τον εν λόγω δείκτη, π.χ. η παραγωγή και η χρησιμοποίηση της παραγωγικής ικανότητας.
(89) Οι εξαγωγές πυριτίου από τον κοινοτικό κλάδο παραγωγής μειώθηκαν κατά το ήμισυ, κατά τη διάρκεια της υπό εξέταση περιόδου, κυρίως κατά την ΠΕ. Πρόκειται για μείωση από ένα ποσοστό μικρότερο του 4,8 % όλων των πωλήσεων κατά το 2001, σε ένα ποσοστό μικρότερο του 2,4 %, κατά τη διάρκεια της ΠΕ. Ενώ οι μειωμένες πωλήσεις προς εξαγωγή μπορεί να είχαν κάποια επίδραση στο γενικό αντίκτυπο στην οικονομική κατάσταση του κοινοτικού κλάδου παραγωγής, οι περιορισμένοι όγκοι θα καταστήσουν οποιαδήποτε επιρροή εξίσου περιορισμένη. Πρέπει, επίσης, να υπογραμμιστεί ότι η τρέχουσα αξιολόγηση ζημίας εστίασε αποκλειστικά στην κατάσταση του κοινοτικού κλάδου παραγωγής στην κοινοτική αγορά.
(90) Επομένως, προσωρινά, θεωρείται ότι η υλική ζημία που υφίσταται ο κοινοτικός κλάδος παραγωγής δεν είναι, κατά οποιοδήποτε σημαντικό τρόπο, αποτέλεσμα της απόδοσης των εξαγωγών του κοινοτικού κλάδου παραγωγής.
3.4. Πτώση της κατανάλωσης της ΕΕ
(91) Η κατανάλωση αυξήθηκε ουσιαστικά κατά 81000 τόνους (28 %) κατά τη διάρκεια ολόκληρης της υπό εξέταση περιόδου, αν και μεταξύ του 2000 και της ΠΕ σημειώθηκε μικρή μείωση 17000 τόνων (6 %). Δεδομένου ότι η ζημία που υπέστη ο κοινοτικός κλάδος παραγωγής αποδεικνύεται ιδιαίτερα από τις τιμές πωλήσεων και της αποδοτικότητας ως αποτέλεσμα των χαμηλών τιμών ντάμπινγκ εισαγωγών από τη Ρωσία, η εν λόγω τάση δεν θεωρείται σημαντικός αιτιώδης παράγοντας για τη ζημία που υπέστη ο κοινοτικός κλάδος παραγωγής.
3.5. Καταστρατήγηση των κινεζικών μέτρων
(92) Υποστηρίζεται ότι η ζημία έναντι του κοινοτικού κλάδου παραγωγής προκαλείται από την καταστρατήγηση των μέτρων αντιντάμπινγκ που ισχύουν επί του παρόντος για το πυρίτιο καταγωγής Κίνας. Προβάλλεται ο ισχυρισμός ότι η καταστρατήγηση αυτή προκύπτει από τη δήλωση του κινεζικού προϊόντος ως προϊόντος καταγωγής είτε Ρωσίας είτε άλλων τρίτων χωρών, προκειμένου να αποφευχθούν οι δασμοί αντιντάμπινγκ.
(93) Όσον αφορά στη Ρωσία, ο ισχυρισμός δεν θεωρήθηκε βάσιμος. Οι όγκοι πωλήσεων του πυριτίου ρωσικής καταγωγής κατά την ΠΕ, όπως δηλώθηκαν από τους συνεργαζόμενους εξαγωγείς, είναι ιδιαίτερα συναφείς και υπερβαίνουν ελαφρώς, τη χωρητικότητα όπως αναφέρεται από την Eurostat. Επίσης, δεν φαίνεται να υπάρχει πυρίτιο που να εισήχθη από τη Ρωσία και να μην μπορεί να αποδοθεί άμεσα στους συνεργαζόμενους εξαγωγείς και τούτο καλύπτει το 100 % της παραγωγής κατά τη διάρκεια της ΠΕ.
(94) Διαπιστώθηκε βάσει των διαθέσιμων πληροφοριών, ότι οι εισαγωγές αυτές ήταν είτε σε μικρότερες ποσότητες, σε υψηλότερες μέσες τιμές, είτε σε μικρότερες ποσότητες και υψηλότερες μέσες τιμές σε σχέση με τις ρωσικές εισαγωγές κατά τη διάρκεια της ΠΕ.
(95) Επομένως, θεωρείται προσωρινά ότι η υλική ζημία που υπέστη ο κοινοτικός κλάδος παραγωγής δεν είναι αποτέλεσμα της ενδεχόμενης καταστρατήγησης των μέτρων αντιντάμπινγκ που ισχύουν επί του παρόντος για το πυρίτιο καταγωγής Κίνας.
3.6. Εισαγωγές στην Κοινότητα από άλλες τρίτες χώρες
(96) Οι εισαγωγές πυριτίου στην Κοινότητα από τις χώρες εκτός της Ρωσίας, μαζί με τις μέσες τιμές τους, εξελίσσονται ως εξής:
ΠΙΝΑΚΑΣ 21 Εισαγωγές στην Κοινότητα από άλλες τρίτες χώρες
(όγκος)
ΘΕΣΗ ΠΙΝΑΚΑ
Πηγή:
Eurostat.
ΠΙΝΑΚΑΣ 22 Εισαγωγές στην Κοινότητα από άλλες τρίτες χώρες
(μέση τιμή)
ΘΕΣΗ ΠΙΝΑΚΑ
Πηγή:
Eurostat.
(97) Έχει υποστηριχτεί ότι η ζημία έναντι του κοινοτικού κλάδου παραγωγής προκλήθηκε από τις εισαγωγές στην Κοινότητα από άλλες τρίτες χώρες, ειδικότερα από τη Νορβηγία και τη Βραζιλία, λαμβανομένων υπόψη των μεγαλύτερων όγκων και μεριδίων αγοράς που κατέχουν, σε σχέση με τις εισαγωγές από τη Ρωσία.
(98) Είναι αλήθεια ότι, κατά τη διάρκεια της υπό εξέταση περιόδου, οι εισαγωγές και από τις δύο χώρες ήταν πολλαπλάσιες των ρωσικών εισαγωγών. Εντούτοις, μεταξύ του 2000 και της ΠΕ, δηλαδή κατά την περίοδο που ο κοινοτικός κλάδος παραγωγής υπέστη ιδιαίτερη ζημία, οι εισαγωγές από τις εν λόγω χώρες ουσιαστικά μειώθηκαν. Το πιο σημαντικό είναι ότι η μέση τιμή των εν λόγω εισαγωγών ήταν επίσης αρκετά υψηλότερη από τις ρωσικές τιμές (+ 29 % για τη Νορβηγία και + 18 % για τη Βραζιλία). Ενώ οι εισαγωγές από πολλές άλλες τρίτες χώρες, με εξαίρεση τη Νορβηγία, συναγωνίζονται τις τιμές του κοινοτικού κλάδου παραγωγής κατά τη διάρκεια της ΠΕ, οι εν λόγω διαφορές τιμών είναι σχετικά δευτερεύουσας φύσης και αντιπροσωπεύουν ένα λογικό κέρδος συναλλάγματος που θα μπορούσε να προκύψει στην περίπτωση του παραχθέντος στην ΕΕ πυριτίου σε σύγκριση με εισαγόμενο προϊόν.
(99) Περαιτέρω υποστηρίχτηκε ότι οι εισαγωγές από τη Νότια Αφρική και την Κίνα συνέβαλαν επίσης στη ζημία. Εντούτοις, τα στοιχεία αποδεικνύουν σαφώς ότι οι εισαγωγές από τις χώρες αυτές αντιστοιχούσαν σε μικρότερες ποσότητες και σε υψηλότερες τιμές από τις ρωσικές εισαγωγές.
(100) Επομένως, θεωρείται ότι οι εισαγωγές στην Κοινότητα από άλλες τρίτες χώρες δεν συνέβαλαν σημαντικά στην ουσιαστική ζημία που υπέστη ο κοινοτικός κλάδος παραγωγής.
4. Συμπέρασμα σχετικά με την αιτιώδη συνάφεια
(101) Οι εισαγωγές που αποτελούν αντικείμενο ντάμπινγκ και που αυξήθηκαν κατά τη διάρκεια της υπό εξέταση περιόδου και συγκεκριμένα μεταξύ του 2000 και της ΠΕ, καθώς επίσης και η πώληση σε τιμές χαμηλότερες από τις κοινοτικές και η συμπίεση τιμών που διαπιστώθηκαν, είχαν τις σημαντικές αρνητικές συνέπειες στην κατάσταση του κοινοτικού κλάδου παραγωγής, ειδικότερα από άποψη τιμών πωλήσεων και αποδοτικότητας. Ο αντίκτυπος των εισαγωγών που αποτελούν αντικείμενο ντάμπινγκ, στην κατάσταση του κοινοτικού κλάδου παραγωγής, σε μια ελεύθερη αγορά με διαφανείς τιμολογήσεις, είναι τέτοιος που προκάλεσε υλική ζημία.
(102) Με βάση την ανωτέρω ανάλυση κατά την οποία διαχωρίστηκαν οι επιπτώσεις όλων των γνωστών παραγόντων στην κατάσταση του κοινοτικού κλάδου παραγωγής, από τις ζημιογόνες επιπτώσεις των εισαγωγών με ντάμπινγκ, επιβεβαιώνεται προσωρινά ότι οι λοιποί αυτοί παράγοντες δεν αναιρούν την αιτιώδη συνάφεια μεταξύ των εισαγωγών που αποτέλεσαν αντικείμενο ντάμπινγκ και της ζημίας που υπέστη ο κοινοτικός κλάδος.
ΣΤ. ΤΟ ΣΥΜΦΕΡΟΝ ΤΗΣ ΚΟΙΝΟΤΗΤΑΣ
1. Προκαταρκτικές παρατηρήσεις
(103) Σύμφωνα με το άρθρο 21 του βασικού κανονισμού, εξετάστηκε προσωρινά κατά πόσον η επιβολή μέτρων αντιντάμπινγκ αντιβαίνει στο συμφέρον της Κοινότητας στο σύνολό της. Ο καθορισμός του συμφέροντος της Κοινότητας βασίστηκε σε αξιολόγηση όλων των εμπλεκόμενων συμφερόντων, ήτοι του συμφέροντος του κοινοτικού κλάδου παραγωγής, των μη συνδεόμενων εισαγωγέων και των εμπόρων, καθώς και των χρηστών του υπό εξέταση προϊόντος, στο βαθμό που τα αντίστοιχα ενδιαφερόμενα μέρη απέστειλαν τα στοιχεία που ζητήθηκαν ως προς αυτό το σημείο.
(104) Προκειμένου να γίνει αξιολόγηση των ενδεχόμενων επιπτώσεων της επιβολής μέτρων, η Επιτροπή ζήτησε ορισμένα στοιχεία από όλα τα ενδιαφερόμενα μέρη. Συγκεκριμένα, εστάλησαν ερωτηματολόγια στον κοινοτικό κλάδο παραγωγής, καθώς επίσης και στους εισαγωγείς και τους χρήστες του εν λόγω προϊόντος και στις ενώσεις τους.
(105) Εξετάστηκε επίσης κατά πόσον, παρά τα συμπεράσματα σχετικά με το ντάμπινγκ, τη ζημία και την αιτιώδη συνάφεια, υπάρχουν επιτακτικοί λόγοι που θα οδηγούσαν στο συμπέρασμα ότι η επιβολή μέτρων αντιντάμπινγκ στην παρούσα περίπτωση αντίκειται στο συμφέρον της Κοινότητας.
2. Συμφέρον του κοινοτικού κλάδου παραγωγής
(106) Ο κοινοτικός κλάδος παραγωγής έχει υποστεί ζημία ως αποτέλεσμα των χαμηλών τιμών των εισαγωγών πυριτίου που αποτελούν αντικείμενο ντάμπινγκ, από τη Ρωσία. Λαμβάνοντας υπόψη τη φύση της ζημίας που υπέστη ο κοινοτικός κλάδος παραγωγής, η οποία οδήγησε, μεταξύ άλλων, σε σημαντική μείωση των τιμών πωλήσεών του και επηρέασε την αποδοτικότητά του, η Επιτροπή θεωρεί ότι, η έλλειψη μέτρων αντιντάμπινγκ θα οδηγήσει αναπόφευκτα σε περαιτέρω επιδείνωση της κατάστασης του κοινοτικού κλάδου παραγωγής. Αυτό συνεπάγεται, πιθανότατα, περαιτέρω ζημία και μεσοπρόθεσμα, την ενδεχόμενη συρρίκνωση του εν λόγω κλάδου, έχοντας υπόψη το βαθμό μείωσης του κέρδους κατά τη διάρκεια της υπό εξέταση περιόδου.
(107) Εάν, εντούτοις, ληφθούν μέτρα αντιντάμπινγκ, τούτο θα οδηγήσει στην αποκατάσταση των θεμιτών εμπορικών συνθηκών. Υπό αυτές τις συνθήκες ο κοινοτικός κλάδος θα είναι σε θέση να παραμείνει βιώσιμος παραγωγός πυριτίου. Η δυνατότητα αυτή, μαζί με τη δέσμευση του κοινοτικού κλάδου παραγωγής έναντι της αγοράς της ΕΕ, καταδείχθηκε επαρκώς στα έτη μετά το 1997, με τις επενδύσεις του στις εγκαταστάσεις παραγωγής και με τον περιορισμό της εξάρτησης από τις εισαγωγές. Εκείνη την περίοδο το Συμβούλιο είχε λάβει μέτρα για τη διατήρηση θεμιτών συνθηκών στην αγορά, με την ανανέωση των μέτρων αντιντάμπινγκ όσον αφορά το πυρίτιο από την Κίνα. Κατά συνέπεια, ο κοινοτικός κλάδος παραγωγής ήταν σε θέση να πραγματοποιήσει ικανοποιητικά κέρδη και ήταν πρόθυμος να επενδύσει στην ΕΕ, δημιουργώντας νέες εγκαταστάσεις παραγωγής.
(108) Η υιοθέτηση μέτρων αντιντάμπινγκ είναι, συνεπώς, προς το συμφέρον του κοινοτικού κλάδου παραγωγής.
3. Το συμφέρον μη συνδεόμενων εισαγωγέων και χρηστών και ο πιθανός αντίκτυπος για τους καταναλωτές
(109) Η Επιτροπή απέστειλε ερωτηματολόγια σε δύο γνωστούς μη συνδεδεμένους εισαγωγείς και σε δώδεκα χρήστες πυριτίου στην Κοινότητα, καθώς επίσης και σε μια ένωση χρηστών. Κανένας μη συνδεδεμένος εισαγωγέας δεν συνεργάστηκε στο πλαίσιο της εν λόγω διαδικασίας.
(110) Πέντε μόνο από τους ανεξάρτητους χρήστες και την ένωση χρηστών υπέβαλαν απαντήσεις. Οι πληροφορίες παρασχέθηκαν από τους πέντε χρήστες που αντιπροσώπευαν το 23 % των κοινοτικών εισαγωγών και το 16 % της κοινοτικής κατανάλωσης πυριτίου κατά τη διάρκεια της ΠΕ. Εντούτοις, οι πληροφορίες που παρασχέθηκαν στις απαντήσεις ήταν κακής ποιότητας και δεν επέτρεψαν πλήρη αξιολόγηση του αντίκτυπου του πυριτίου στις δαπάνες τους.
3.1. Πιθανός αντίκτυπος στους εισαγωγείς
(111) Λαμβάνοντας υπόψη την πλήρη απουσία συνεργασίας από μέρους των μη συνδεδεμένων εισαγωγέων, συνάγεται προσωρινά το συμπέρασμα ότι οποιοσδήποτε αρνητικός αντίκτυπος από τα προτεινόμενα μέτρα στους εισαγωγείς είναι κατά πάσα πιθανότητα ελάχιστος.
3.2. Πιθανός αντίκτυπος στους χρήστες
(112) Οι χρήστες του υπό εξέταση προϊόντος είναι κυρίως κατασκευαστές είτε προϊόντων πυριτίου είτε αλουμινίου. Από τους πέντε χρήστες που συνεργάστηκαν, ένας ήταν κατασκευαστής των σιλικονών, ενώ οι άλλοι τέσσερις ήταν παραγωγοί αλουμινίου. Παραλήφθηκε επίσης απάντηση από μια ένωση των παραγωγών αλουμινίου στην Κοινότητα.
(113) Από τις περιγραμματικές πληροφορίες που παρέχονται από τους συνεργαζόμενους χρήστες, με μια παρέκταση προτείνεται ότι οι σχετικές με το πυρίτιο δαπάνες αντιπροσωπεύουν κατά μέσο όρο το 10 % (ποικίλλει μεταξύ 8 και 12 %) του συνολικού κύκλου εργασιών τους κατά τη διάρκεια της ΠΕ. Λίγες πληροφορίες παρασχέθηκαν για το μέσο περιθώριο κέρδους που επιτυγχάνεται από τους εν λόγω χρήστες. Εντούτοις, δεν μπορεί να αποκλειστεί ότι τα μέτρα θα έχουν αρνητικές επιπτώσεις για τους χρήστες. Στη χειρότερη περίπτωση, δηλαδή εφόσον οι δασμοί μετακυλίσουν εντελώς και τούτο οδηγήσει σε ανάλογη αύξηση των τιμών σε ολόκληρη την αγορά, ο αντίκτυπος των προτεινόμενων μέτρων στις δαπάνες των χρηστών θα μπορούσε να είναι της τάξεως του 2,5 %. Εντούτοις, δεν θα πρέπει να δοθεί ιδιαίτερη βαρύτητα στα στοιχεία αυτά, δεδομένης της σπανιότητας των διαθέσιμων πληροφοριών.
(114) Λαμβάνοντας υπόψη την περιορισμένη συνεργασία των χρηστών και δεδομένου του επιπέδου των προτεινόμενων μέτρων, εξάγεται το συμπέρασμα ότι οι πιθανές αρνητικές επιπτώσεις στους χρήστες δεν μπορούν να θεωρηθούν ότι αντισταθμίζουν τα αναμενόμενα οφέλη για τον κοινοτικό κλάδο παραγωγής.
3.3. Πιθανός αντίκτυπος στους καταναλωτές
(115) Δεδομένου ότι το εν λόγω προϊόν είναι ένα βασικό βιομηχανικό προϊόν, υπάρχουν ενδείξεις ότι είναι απίθανο να έχουν τα προτεινόμενα μέτρα οποιαδήποτε επίπτωση σε μεμονωμένους καταναλωτές.
4. Ανταγωνισμός και στρεβλωτικές για το εμπόριο επιπτώσεις
(116) Ορισμένα συμβαλλόμενα μέρη έχουν ισχυριστεί ότι τα μέτρα θα μείωναν την επιλογή των χρηστών και θα περιόριζαν τη δυνατότητα διάθεσης του πυριτίου στην κοινοτική αγορά. Είναι αλήθεια ότι ο κοινοτικός κλάδος παραγωγής δεν είναι σε θέση να ικανοποιήσει μόνος την κοινοτική ζήτηση. Εντούτοις, έχουν εκπονηθεί μέτρα για την αποκατάσταση των συνθηκών δίκαιου και αποτελεσματικού ανταγωνισμού στην κοινοτική αγορά, διορθώνοντας απλώς τα αποτελέσματα στρέβλωσης του επιζήμιου ντάμπινγκ που ασκούν οι ρώσοι παραγωγοί-εξαγωγείς. Το πυρίτιο καταγωγής Ρωσίας θα εξακολουθήσει πιθανότατα να είναι διαθέσιμο στην κοινοτική αγορά. Οι σημαντικοί όγκοι, που εισάγονται από άλλες τρίτες χώρες, θα συνεχίσουν επίσης να είναι διαθέσιμοι. Κατά συνέπεια, οι χρήστες θα συνεχίσουν να επιλέγουν μεταξύ των ανταγωνιστικών προϊόντων, αλλά σε τιμές που δεν θα αποτελούν αντικείμενο ντάμπινγκ/μη επιζήμιες. Αντιθέτως, η εν λόγω ελευθερία επιλογής θα επηρεαζόταν πιθανότατα εάν ο κοινοτικός κλάδος παραγωγής συνέχιζε να υφίσταται περαιτέρω ζημία, ως αποτέλεσμα της μη επιβολής των μέτρων αντιντάμπινγκ και κατά τον τρόπο αυτό θα έπαυε ενδεχομένως να υφίσταται ως προμηθευτής του εν λόγω προϊόντος.
(117) Η μη επιβολή μέτρων στην παρούσα περίπτωση θα διατηρούσε και θα αύξανε τη στρέβλωση του ανταγωνισμού, κάτι που θα είχε ως αποτέλεσμα την περαιτέρω επιδείνωση της κατάστασης στον κοινοτικό κλάδο. Η συρρίκνωση του κοινοτικού κλάδου θα οδηγούσε σε μειωμένο ανταγωνισμό και σε περιορισμένη επιλογή για τους χρήστες στην κοινοτική αγορά.
5. Συμπέρασμα όσον αφορά το συμφέρον της Κοινότητας
(118) Βάσει των προαναφερόμενων στοιχείων και θεωρήσεων, συμπεραίνεται προσωρινά ότι δεν υπάρχουν επιτακτικοί λόγοι κατά της επιβολής μέτρων στις εισαγωγές πυριτίου καταγωγής Ρωσίας.
Ζ. ΠΡΟΣΩΡΙΝΑ ΜΕΤΡΑ
1. Προσωρινό επίπεδο εξουδετέρωσης της ζημίας
(119) Αφού διαπιστώθηκε ότι οι υπό εξέταση εισαγωγές που αποτελούν αντικείμενο ντάμπινγκ έχουν προκαλέσει σημαντική ζημία στον κοινοτικό κλάδο παραγωγής και ότι δεν υπάρχουν επιτακτικοί λόγοι για τους οποίους δεν πρέπει να επιβληθούν μέτρα, είναι σκόπιμο να επιβληθούν οι προβλεπόμενοι δασμοί σε επίπεδο επαρκές για την εξάλειψη της ζημίας που έχει προκληθεί, χωρίς να γίνει υπέρβαση των περιθωρίων ντάμπινγκ που έχουν διαπιστωθεί.
(120) Κατά τον υπολογισμό του απαραίτητου ποσού του δασμού για την εξάλειψη των αποτελεσμάτων του ζημιογόνου ντάμπινγκ, θεωρήθηκε ότι τα μέτρα θα έπρεπε να επιτρέψουν στον κοινοτικό κλάδο παραγωγής να καλύψει τις δαπάνες παραγωγής του και να πραγματοποιήσει συνολικό κέρδος πριν από το φόρο, που θα μπορούσε να επιτευχθεί ελλείψει των εισαγωγών με ντάμπινγκ, επί των πωλήσεων ομοειδών προϊόντων στην Κοινότητα. Στην αξιολόγηση του εν λόγω πιθανού κέρδους, η Επιτροπή εξέτασε τα κέρδη που προέκυψαν για τον κοινοτικό κλάδο παραγωγής μεταξύ του 1998 και του 2000, πριν να γίνει αισθητός ο πλήρης αντίκτυπος των ρωσικών εισαγωγών.
(121) Βάσει των προαναφερόμενων, διαπιστώθηκε προσωρινά ότι το περιθώριο κέρδους 6,5 % επί του συνολικού κύκλου εργασιών θα μπορούσε να θεωρηθεί ως το ελάχιστο αναγκαίο ποσό για τον κοινοτικό κλάδο παραγωγής εφόσον δεν ασκούνται ζημιογόνες πρακτικές ντάμπινγκ.
(122) Υποστηρίχτηκε ότι ένα τέτοιο περιθώριο κέρδους θα ήταν πάρα πολύ υψηλό και ότι ένα περιθώριο 2 έως 3 % θα ήταν περισσότερο κατάλληλο για τις επιχειρήσεις που αναπτύσσουν δραστηριότητες στον τομέα αυτό, με βάση τα μέσα κέρδη που έχουν επιτευχθεί κατά τα τελευταία έτη από τις επιχειρήσεις που αναπτύσσουν δραστηριότητες στον τομέα των χημικών προϊόντων. Διαπιστώνεται ότι κατά το 1998, πριν από την επίδραση των εισαγωγών από τη Ρωσία, που αποτέλεσαν το αντικείμενο ντάμπινγκ με επιζήμια αποτελέσματα, ο κοινοτικός κλάδος παραγωγής κατόρθωσε να επιτύχει ένα υγιές περιθώριο κέρδους 12,6 %. Τούτο υποδηλώνει ότι οι παραγωγοί πυριτίου είναι σε θέση να ξεπεράσουν άλλες επιχειρήσεις στο χημικό τομέα. Εντούτοις, λαμβάνοντας υπόψη τις αλλαγές στην κοινοτική αγορά πυριτίου μεταξύ του 1998 και της ΠΕ, θεωρείται ότι ο κοινοτικός κλάδος παραγωγής δεν θα ήταν σε θέση να επιτύχει το εν λόγω επίπεδο κέρδους ακόμη και αν δεν υπήρχαν οι εισαγωγές που αποτελούν αντικείμενο ντάμπινγκ. Εντούτοις, ένα περιθώριο κέρδους 6,5 % κρίνεται λογικό λαμβάνοντας υπόψη την εξέλιξη της αποδοτικότητας κατά τη διάρκεια της υπό εξέταση περιόδου. Το περιθώριο κέρδους αυτό θα επέτρεπε επίσης στον κοινοτικό κλάδο παραγωγής να προβεί στις απαραίτητες μακροπρόθεσμες επενδύσεις.
(123) Συνεπώς, τα επίπεδα εξουδετέρωσης της ζημίας καθορίστηκαν ως η διαφορά μεταξύ αφενός, του κόστους παραγωγής του κοινοτικού κλάδου παραγωγής, επαυξημένου κατά το προαναφερθέν περιθώριο κέρδους, και, αφετέρου, της αναπροσαρμοσμένης πραγματικής καθαρής τιμής πώλησης του εισαγόμενου πυριτίου. Αυτή η διαφορά εκφράστηκε εν συνεχεία ως ποσοστό της τιμής εισαγωγής cif στα σύνορα της Κοινότητας, πριν τον εκτελωνισμό. Ως αποτέλεσμα αυτών των υπολογισμών, διαπιστώθηκαν περιθώρια ζημίας ύψους 25,6 και 25,2 %.
2. Προτεινόμενος δασμός αντιντάμπινγκ
(124) Με βάση τα προαναφερθέντα και σύμφωνα με τον κανόνα του χαμηλότερου δασμού που ορίζεται στο άρθρο 7 παράγραφος 2 του βασικού κανονισμού, ο προσωρινός δασμός αντιντάμπινγκ πρέπει να οριστεί στο επίπεδο εξουδετέρωσης της ζημίας ή στο επίπεδο του διαπιστωθέντος περιθωρίου πρακτικής ντάμπινγκ, λαμβανομένου υπόψη του χαμηλότερου δασμού. Με βάση τα στοιχεία αυτά πρέπει να επιβληθούν οι ακόλουθοι δασμοί:
ΘΕΣΗ ΠΙΝΑΚΑ
Η. ΤΕΛΙΚΗ ΔΙΑΤΑΞΗ
(125) Για λόγους χρηστής διοίκησης, θα καθορισθεί περίοδος εντός της οποίας τα ενδιαφερόμενα μέρη μπορούν να γνωστοποιήσουν γραπτά τις απόψεις τους και να ζητήσουν ακρόαση. Επιπλέον, πρέπει να επισημανθεί ότι τα συμπεράσματα τα σχετικά με την επιβολή δασμών που συνάγονται για τους σκοπούς του παρόντος κανονισμού, είναι προσωρινά και ότι μπορεί να χρειαστεί να αναθεωρηθούν ενόψει της επιβολής οριστικών μέτρων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Επιβάλλεται προσωρινός δασμός αντιντάμπινγκ στις εισαγωγές πυριτίου με περιεκτικότητα σε πυρίτιο λιγότερο από 99,99 % κατά βάρος, που υπάγεται στον κωδικό ΣΟ 2804 69 00, καταγωγής Ρωσίας.
2. Ο προσωρινός δασμός, που εφαρμόζεται στην καθαρή τιμή "ελεύθερο στα σύνορα της Κοινότητας", πριν από το δασμό, για τα προϊόντα που παράγονται από τους ακόλουθους κατασκευαστές, είναι ο ακόλουθος:
ΘΕΣΗ ΠΙΝΑΚΑ
3. Με την επιφύλαξη τυχόν διαφορετικής ρύθμισης, εφαρμόζονται οι διατάξεις που ισχύουν για τους τελωνειακούς δασμούς.
4. Η θέση σε ελεύθερη κυκλοφορία στην Κοινότητα του προϊόντος που αναφέρεται στην παράγραφο 1 εξαρτάται από την παροχή εγγύησης, ίσης με το ποσό που αντιστοιχεί στον προσωρινό δασμό.
Άρθρο 2
1. Με την επιφύλαξη του άρθρου 20 του κανονισμού (ΕΚ) αριθ. 384/96, τα ενδιαφερόμενα μέρη μπορούν να γνωστοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση από την Επιτροπή εντός ενός μηνός από την έναρξη ισχύος του παρόντος κανονισμού.
2. Σύμφωνα με το άρθρο 21 παράγραφος 4 του κανονισμού (ΕΚ) αριθ. 384/96, τα ενδιαφερόμενα μέρη μπορούν να υποβάλουν σχόλια σχετικά με την εφαρμογή του παρόντος κανονισμού εντός ενός μήνα από την έναρξη ισχύος του.
Άρθρο 3
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Το άρθρο 1 του παρόντος κανονισμού εφαρμόζεται για διάστημα έξι μηνών.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Ιουλίου 2003.

Labels: 18
3
4
1